Bangsa Melayu: Mencanai Minda – Membentuk Sikap

Assalamualaikum Warahmatullahi Wabarakatuh

Bismillahi Rahmani Rahim

MUKADIMAH

Segala puji milik Allah Subhanahu Wa Ta’ala yang telah menentukan tugas dan tanggung jawab di kalangan makhluk Nya. Ya Allah, Tuhan yang menguasai semesta alam, hamba Mu melafazkan kalimah kesyukuran atas anugerah rahmat Mu, memungkinkan hamba Mu, menjejak kaki di Majlis ini. Di pohonkan dari Mu jua Ya Allah akan petunjuk dan bimbingan, membolehkan hamba Mu ini, menyempurnakan satu tanggung jawab sebaik mungkin, berpandukan pengetahuan yang masih cetek – bersandarkan pengalaman yang masih terbatas, dengan segala kesedaran – dengan penuh keinsafan bahawa masih begitu banyak kekurangan yang terdapat pada diri Hamba Mu ini. Kepada Mu jua Ya Allah, dipohonkan segala panduan dan bimbingan.

2. Selawat dan kesejahteraan ke atas Junjungan Besar, Nabi Muhammad Sallallahu Alaihi Wassalam, semulia-mulia kejadian. Demikian juga atas keluarga dan para sahabat Baginda yang merupakan bintang-bintang penunjuk mencernakan cahaya, seterusnya ke atas sekalian para Tabiin dan para ulama yang berperanan sebagai penyuluh daripada kegelapan. Semoga memperoleh ihsan daripada Allah Subhanahu Wa Ta’ala sehingga ke hari kebangkitan.

3. Beta bersyukur ke hadrat ILAHI kerana dengan rahmat dan inayat dari Nya juga, Beta dapat berangkat ke Kongres Pendidikan Melayu Kedua yang berlangsung pada hari ini untuk menzahirkan Titah Utama atas tema ‘Bangsa Melayu: Mencanai Minda – Membentuk Sikap’

KEGEMILANGAN BANGSA

4. Alam Melayu itu dapat dikenal pasti dari perspektif sejarah, dari perspektif geografi, dari perspektif politik serta dari perspektif budaya dan bahasa[1]. Melayu itu adalah satu rumpun bangsa, terdiri dari komponen-komponen manusia, lokasi dan budaya. Di negara ini, takrif bangsa Melayu diperkemas secara diikat dengan adat, disimpul dengan bahasa, disalut dengan agama, dimaktub secara perundangan[2]. Budaya bangsa Melayu itu mencerminkan perspektif fizikal, kerohanian, minda, emosi dan estetika. Perspektif kerohanian, minda, emosi dan estetika Melayu itu kuat dipengaruhi oleh agama Islam dan adat yang diwarisi dari zaman ke zaman.

5. Budaya Melayu merangkumi adat istiadat, seni bina, seni ukir, bahasa, pakaian dan makanan; keseluruhannya membina satu identiti bangsa yang mencerminkan nilai murni – memperlihatkan sikap unggul, akan satu rumpun bangsa yang menghargai perdamaian, bersifat harmonis dan tinggi budi perkerti; bangsa yang terbuka lakunya dalam menjalin hubungan berlandaskan sifat menghormati serta sifat toleransi kepada keperluan dan hak insan lain. Bangsa yang bijaksana, laksana jauhari mengenal manikam, berupaya menilai antara intan dan kaca, mengambil yang jernih – menolak yang keruh, tangkas kederiaan – dengan sekilas pandangan mata dapat mengenal ikan di air.

6. Bangsa Melayu telah mewarisi satu tamadun – telah membina satu identiti, hatta diiktiraf sebagai satu rumpun bangsa di dunia. Bangsa Melayu adalah bangsa yang berkembang ke serata dunia dalam kelangsungan menguasai bumi yang dikelilingi lautan luas dan selat yang panjang. Nusantara Melayu dalam sejarah pra penjajah adalah satu kuasa, satu kesatuan maritim, dengan segala kemegahannya.[3] Pengaruh laut telah menjadikan manusia Nusantara ini mempunyai minda terbuka dan jiwa yang luas, bebas daripada kedangkalan, bebas dari fahaman fanatik, dan bebas dari rasa kekerdilan.[4]

7. Sikap keterbukaan telah membolehkan bangsa Melayu memilih nilai-nilai terbaik untuk diasimilasikan dalam budaya bangsa – membina satu tamadun unggul – membina daya tahan yang berakar kepada kekuatan rohani – menguasai kearifan mentadbir negara – memiliki kebijaksanaan mengurus perdagangan. Bangsa tidak gentar berinteraksi dengan dunia luar kerana bangsa memiliki tahap keyakinan diri dan menguasai kekuatan dalaman. Lalu alam Melayu menjadi tempat bertemu dan bertautnya pelbagai tamadun besar dunia.

8. Zaman Kesultanan Melayu Islam Melaka adalah manifestasi puncak perkembangan tamadun Melayu. Melaka adalah pelabuhan perdagangan bertaraf dunia yang terbesar di rantau ini dengan kekayaan yang tidak ternilai[5]. Di puncak kegemilangannya, terdapat 80 bahasa yang dipertuturkan di Melaka. Melaka adalah kota pertemuan pedagang timur dan barat – budaya timur dan barat – ilmu timur dan barat. Sikap keterbukaan minda Melayu membolehkan berlakunya perkembangan ilmu, perkembangan seni bina, perkembangan seni sastera yang keseluruhannya mencerminkan sifat inovatif dan sifat kreatif bangsa. Nyatalah bangsa Melayu di era pra penjajah telah membina satu tamadun maritim – tamadun perdagangan, bersifat global, kaya dengan hasil seni, diperindah dengan khazanah sastera, diperkukuhkan dengan pegangan Islam.

KEJATUHAN BANGSA

9. Malang sekali, kegemilangan Melaka tidak kekal selamanya. Kini ia tinggal sebagai cermin lama untuk memperlihatkan wajah tua. Setelah berada di singgahsana kejayaan, pelbagai kepincangan berlaku. Kepincangan yang menjejas keharmonian rakyat dan menggugat kestabilan negara. Ianya berpunca dari kalangan para pembesar yang memiliki kuasa – memiliki pengaruh. Hasad dengki, tamak haloba, kepentingan diri, mencetus pelbagai karenah. Raja menjadi leka setelah dipagari oleh individu yang tidak memiliki kekuatan sejati. Budaya mengampu menjadi subur. Kebenaran tidak dihargai. Lalu Raja mendapat nasihat yang salah. Maka tenggelamlah keadilan dalam arus kepura-puraan. Apabila rakyat mentafsirkan takhta mengamalkan sikap ‘Beraja di mata – Bersultan di hati’, maka terputuslah talian kesetiaan di antara Raja dengan rakyat dan terungkailah ikatan perpaduan di antara rakyat sesama rakyat. Raja dan rakyat semakin terpisah. Rakyat pula berpecah-pecah berdasarkan kesetiaan kekelompokan. Fikiran dan tenaga lebih terhala untuk menjatuhkan sesama sendiri. Urusan negara – urusan bangsa makin tersisih. Akhirnya takhta jatuh – bumi hilang – bangsa tergadai.

10. Titik hitam dalam sejarah bangsa bermula ketika Melaka tewas kepada Portugis. Selepasnya bangsa Melayu melalui sejarah penjajahan yang panjang – bersilih dari Portugis kepada Belanda; dari Belanda kepada Inggeris; dari Inggeris kepada Jepun dan kembali semula kepada Inggeris. Selama 446 tahun nasib bangsa tidak lagi ditentukan oleh bangsa. 446 tahun melibatkan hampir sepuluh tangga generasi; satu tempoh yang cukup lama untuk mempengaruhi orientasi pemikiran bangsa. Majoriti bangsa Melayu disisihkan dari pusat penentuan kuasa. Melayu ditindas dalam sistem kapitalis kolonial. Menindas golongan pedagang dan pertukangan Melayu adalah sebahagian dari agenda ekonomi Portugis dan Belanda. Pedagang Melayu terpaksa berhijrah ke pulau-pulau lain. Pada awal abad kesembilan belas golongan pedagang Melayu hampir pupus keseluruhannya[6]. Motivasi bangsa dibunuh secara mengurung masyarakat Melayu dalam sektor pertanian tradisi luar bandar, sektor yang merupakan sarang kemiskinan.[7] Mereka tinggal di kawasan pendalaman yang serba mundur, miskin harta – miskin modal – miskin ilmu – miskin pengetahuan. Mobiliti sosial masyarakat Melayu menjadi begitu terbatas. Bangsa Melayu diperkecil dan dihina.

11. Dalam keadaan yang di pinggir dan disisih, bangsa Melayu menghadapi pelbagai tekanan dan penderitaan. Dalam menghadapi kuasa penjajah, bangsa Melayu tidak diberikan kepercayaan malah dilihat dengan penuh kecurigaan. Dalam perjuangan dengan alam, mereka menghadapi pelbagai wabak, malaria – taun – batuk kering, beri-beri – untut. Kadar keguguran, kadar kematian ibu bersalin dan kadar kematian bayi adalah tinggi. Sudahlah bahan pemakanan kurang seimbang, mereka terpaksa pula menghadapi serangan cacing kerawit, pacat, lintah dan nyamuk, mengakibatkan bukan sahaja berlakunya kerencatan fizikal malah menghalang kecerdasan akal.

12. Mereka lahir, dewasa dan meneruskan hidup dalam persekitaran yang tidak memberikan cukup rangsangan untuk membantu kecerdasan minda. Mereka berada jauh dari sumber perkembangan ilmu. Mereka terasing dari teknologi moden. Ketiadaan bekalan kuasa elektrik di kawasan mereka berkampung, meletakkan teknologi begitu jauh dalam kehidupan harian mereka. Lalu majoriti dari mereka berada dalam keadaan buta huruf dan kabur pengetahuan.

13. Pelbagai pendekatan dilakukan untuk memburuk dan melemahkan bangsa. Watak-watak Melayu dilukiskan dengan kebodohan – dengan kemalasan hingga berjaya meresap dan mempengaruhi pemikiran bangsa. Demikian perancangan halus penuh berbisa yang akhirnya menjadikan bangsa terlalu merendah diri dan hilang keyakinan. Bangsa Melayu dicemuh, disamakan dengan melukut di tepi gantang. Sebahagian Melayu takut mengharungi laut kerana dikatakan kailnya panjang sejengkal. Tekanan yang dihadapi oleh Melayu berbentuk fizikal – berbentuk budaya – berbentuk minda. Begitulah kos tinggi yang ditanggung oleh bangsa Melayu sebagai peribumi yang paling dianaktirikan oleh kuasa penjajah.

MARUAH BANGSA

14. Namun bangsa tetap dapat mempertahankan identiti Melayu, kesucian agamanya tidak ternoda – adat budayanya tidak terhapus. Karakter bangsa teguh kukuh sepanjang masa – cekal bertahan sepanjang zaman. Sistem Melayu berkerajaan bertiangkan agama, bersendikan adat, berpayungkan Raja, kekal terpelihara. Melayu terus berkuasa memegang tampuk pemerintahan. Ikatan agama dan bangsa kukuh tersimpul. Ini adalah satu kekuatan luar biasa yang dimiliki oleh bangsa Melayu Satu kekuatan dalaman yang telah dapat menentukan kelangsungan bangsa hidup bermartabat.

15. Untuk itu Melayu harus dinilai secara adil – secara bijaksana, menggunakan kanta yang menghalusi segala aspek, dari sudut sejarah – dari sudut politik, dari sudut masa – dari sudut budaya, supaya kekuatan yang ada dapat diperkukuhkan dan kelemahan pula diperbaiki. Sebarang kelemahan, jangan terlalu cepat dirumuskan sebagai identiti nasional bangsa Melayu, seolah-olah sifat lemah – sifat bodoh, milik monopoli bangsa Melayu. Kelemahan yang dikenal pasti, perlu dihalusi – diteliti – difahami akan sebab musababnya. Keupayaan bangsa mengenal pasti sebarang kelemahan hendaklah ditafsirkan sebagai satu kekuatan – sebagai satu langkah bersungguh dalam usaha melakukan pembetulan. Bangsa yang dapat mengenal pasti kelemahan dan berjaya mengatasinya, akan dapat membina kekuatan yang lebih teguh.

16. Bangsa perlu berwaspada supaya tidak terlalu cepat terperangkap dan begitu mudah mengulangi ungkapan-ungkapan negatif yang merendahkan martabat. Kanta penilaian yang dipilih akan mempengaruhi nilai yang diberikan kepada bangsa. Bila kekurangan begitu cepat ditafsirkan sebagai kelemahan, maka padi mula dikatakan lalang – beras pula disangka pasir. Sedarlah! apabila sesuatu bangsa memilih untuk merendahkan bangsanya sendiri, akan terbukalah jendela yang memberanikan bangsa lain untuk menghinanya. Lalu bangsa akan dipandang fakir – adat budayanya bakal tersingkir.

17. Bila ada di kalangan segelintir Melayu yang malas, ia tidaklah bermakna budaya Melayu menganjurkan unsur malas hingga diterima sebagai satu karakter nasional milik bangsa kerana pada hakikatnya budaya Melayu menganjur dan menyanjung sifat rajin. Ungkapan ‘malas’, terdapat dalam pelbagai bahasa, dalam pelbagai budaya, di kalangan pelbagai bangsa. Bahawa ungkapan-ungkapan negatif yang terlalu kerap diulang-ulang boleh meracun jalan pemikiran hingga bangsa menjadi keliru.

18. Maruah bangsa wajib dipertahankan dengan menyemai rasa bangga – dengan menanam semangat yakin. Jika sesuatu bangsa mula merasa rendah diri, ragu-ragu akan kelebihannya, bangsa itu akan dihinggapi penyakit lemah semangat, kurang usaha, rendah kedudukannya, hidup dalam suasana melarat, terjajah dan terhina[8]. Oleh itu merendah, memperkecil dan memburukkan bangsa dengan ungkapan-ungkapan negatif, bukan kaedah yang sihat dalam hasrat membangunkan bangsa.

JIWA MERDEKA

19. Keyakinan bangsa harus dibina, dan menjadi begitu mendesak dalam suasana menghadapi persaingan di peringkat global. Medan persaingan di peringkat global memerlukan individu yang berfikiran terbuka serta memiliki minda yang inovatif, minda yang kreatif dan minda yang imaginatif. Minda yang inovatif, kreatif dan imaginatif memerlukan persekitaran pembelajaran yang terbuka; persekitaran pembelajaran yang tidak tertekan rasa bimbang – tidak dihalang rasa takut; persekitaran yang menghargai cetusan idea – persekitaran yang mengizinkan percambahan fikiran – persekitaran yang menghormati orang berilmu betapa sekalipun berbeza pendapat dan berlainan pandangan.

20. Telah tercatat dalam hikayat, betapa Hang Nadim dihukum bunuh kerana kepintaran menyembahkan cadangan untuk menangani masalah serangan ‘todak’ di Singapura. Raja disembahkan nasihat yang salah dari kalangan pembesar istana yang memagari Raja; para pembesar yang memiliki kepentingan, bersifat cemburu dan iri hati; para pembesar yang tidak mempunyai kekuatan lalu gentar kepada insan yang lebih pintar. Kisah Hang Nadim perlu direnung. Bahawa pemikir dan ilmuwan tidak mungkin lahir dan dewasa dalam budaya pemerintahan dan alam kehidupan sedemikian. Mungkin kisah Hang Nadim masih berlaku. Berapa ramai lagi cerdik pandai bangsa yang telah tersingkir kerana kepintaran – kerana kelainan pandangan – kerana perbezaan pendapat – kerana keberanian menzahirkan yang benar, baik di desa dan di kota, di bilik darjah dan di dewan kuliah, di kalangan pengurus – di kalangan pentadbir, di kalangan remaja – di kalangan dewasa, di kalangan lelaki – di kalangan wanita.

21. Bangsa itu perlu dimerdekakan jiwa – di bebaskan mindanya – diperkaya dengan nilai-nilai positif. Kemerdekaan bangsa bukan terletak pada pengisytiharan – tidak juga pada deklarasi. Tanah dan air milik Melayu ini telah dimerdekakan. Tetapi, apalah erti kemerdekaan jika batang tubuh yang menyedut udara di bumi merdeka masih dibentuk berjiwa abdi serta mindanya dicanai bersifat hamba; berwatak gentar – berwajah bimbang, gentar menyuarakan kebenaran – bimbang menegur kesalahan; lalu merelakan jiwa menjadi abdi kerana upah dan imbuhan – membenarkan diri menjadi hamba kepada pangkat dan gelaran. Bangsa tidak akan dapat berkembang luas dalam persekitaran budaya takut dan budaya bimbang.

22. Minda perlu merdeka sifatnya, bebas mendaki puncak pengetahuan – bebas menyelami lautan ilmu. Minda yang merdeka berupaya menjana cahaya kebenaran. Memerdekakan diri dan menegakkan kebenaran adalah antara seruan utama yang dianjurkan oleh Islam. Islam itu adalah agama yang telah memerdekakan umatnya dari segala perhambaan melainkan kepada Allah Subhanahu Wata’ala. Islam itu juga adalah agama kebenaran dan menyeru kepada kebenaran. Kebenaran adalah asas budaya ilmuwan dan akan dapat ditemui oleh minda yang merdeka. Jiwa saintifik menghargai fakta dan akan terbina di kalangan mereka yang menghargai dan bersedia menegakkan kebenaran. Bahawa pengetahuan dapat berkembang bebas jika kebenaran tidak dipagari dinding kepalsuan dan sungai ilmu akan mengalir luas dari gunung ganang kebenaran hingga dapat menyuburkan minda yang gersang.

23. Agama, Pemimpin, Keluarga, Masyarakat serta ilmu dan pendidikan mempunyai pengaruh kuat dalam budaya masyarakat Melayu. Faktor-faktor tersebut perlu dikendalikan secara bijaksana untuk dijadikan tenaga penggerak dalam usaha membina satu bangsa yang progresif lagi dinamik – gagah lagi perkasa.

AGAMA ISLAM

24. Agama Islam mempunyai pengaruh sangat mendalam dalam kehidupan bangsa Melayu. Islam memiliki kuasa magnetik yang boleh menangkap emosi bangsa. Dalam urusan agama orang Melayu umumnya memperlihatkan sikap yang patuh kepada waktu, begitu menghormati ketepatan waktu imsak, waktu berbuka, waktu azan, hari tasyrik; demikian juga dalam menentukan bulan-bulan Islam.

25. Rukun Haji berpengaruh membina budaya menabung di kalangan bangsa Melayu. Peratusan terbesar jemaah haji di negara ini adalah dari kalangan masyarakat Melayu di bawah kelas menengah. Mereka tekun menabung kerana yakin bahawa hidup hanya sempurna jika Rukun Islam kelima telah ditunaikan. Rukun Haji juga berjaya membina kekuatan mental dan kekuatan dalaman. Mereka sedia bermusafir, meninggalkan anak kecil dan pekerjaan. Yang uzur jalan bertongkat – yang lemah jalan berpapah, cekal dengan niat – gigih dengan azam, menuju ke Mekah – menuju ke Medina.

26. Demikian besarnya pengaruh agama dalam mencanai pemikiran dan membentuk sikap bangsa. Agama sebagai instrumen yang berjaya mendisiplinkan bangsa perlu diterokai sepenuhnya dalam usaha mencanai minda dan membentuk sikap. Pendekatan berlandaskan agama yang memiliki kuasa magnetik perlu diolah dalam dimensi yang lebih luas. Ibadat di dalam Islam begitu luas bidangnya merangkumi aspek-aspek ilmu, kemasyarakatan, kesihatan, kebersihan, kesungguhan, disiplin dan pelbagai lagi. Pendekatan melalui saluran agama perlu dikembangkan, dilaksanakan secara lebih inovatif, lebih kreatif, lebih promotif dan lebih persuasif.

27. Tarikan kuasa magnetik dan kekuatan emotif di dalam Islam itu pada hari ini belum diterokai sepenuhnya. Kuasa magnetik ini lebih dieksploitasi bagi tujuan politik. Malang bagi bangsa apabila agama yang bertujuan untuk menyatukan ummah, kini dipolitikkan dan mula menjadi pencetus kepada perselisihan dan pemisahan ummah. Sayang bagi bangsa kerana komponen penting yang begitu berpengaruh dalam membentuk sikap dan mencanai minda bangsa telah disalah gunakan untuk tujuan yang tidak produktif. Kegagalan membendung keadaan ini amatlah merugikan bangsa Melayu.

28. Agama bukan sahaja memiliki tarikan magnetik malah mempunyai rangkaian prasarana fizikal yang sedia terbangun. Masjid luas tersebar dalam setiap perkampungan dan penempatan umat Islam. Hari ini masjid merupakan bangunan-bangunan berbentuk fizikal yang kurang perisian. Masjid hanya disemarakkan pada pagi Hari Raya Puasa dan Hari Raya Haji dan pada tengah hari Jumaat. Pada waktu-waktu Subuh, Zuhur, Asar, Maghrib dan Isyak, bilangan jemaah di masjid amatlah kecil. Aktiviti di masjid tertumpu sebagai tempat menyediakan kemudahan sembahyang. Program ilmu yang dianjurkan di masjid terbatas kepada pengajaran fardu ain, masalah hukum, keperluan muamalat dan kelas-kelas membaca Al-Quran. Sesi-sesi kuliah tertumpu kepada pengisahan peristiwa-peristiwa hijrah dan israk mikraj yang diulangi dari tahun ke tahun. Penyebaran ilmu yang berlangsung di masjid terbatas kepada bidang ibadah individu.

29. Masjid adalah prasarana fizikal yang di bina dengan belanja yang besar tetapi potensi yang ada tidak dimanfaatkan sepenuhnya. Masjid wajar diperluaskan penggunaannya sebagai pusat penyebar ilmu, sebagai pusat sumber dan sebagai pusat pembangunan masyarakat. Masjid hendaklah dimakmurkan dengan pelbagai kegiatan untuk semua peringkat usia, dari anak di usia tadika dan di usia persekolahan hingga kepada insan remaja dan insan dewasa. Masjid hendaklah menjadi pusat penyebaran maklumat dan pengembangan pengetahuan yang menyeluruh. Sesi-sesi ilmu di masjid wajib diperluaskan untuk mendidik umat Islam dalam perkara-perkara sains, teknologi, pelaburan, kesihatan, pemakanan, teknologi maklumat, dan pelbagai lagi.

30. Masjid dan surau mempunyai sejarah hubungan dengan kegiatan perkembangan ilmu melalui peranan sekolah pondok. Sekolah pondok di era kebangkitannya memenuhi peranan yang sama dengan sekolah berasrama pada hari ini. Asas hubungan ini perlu diberikan dimensi baru dan disesuaikan dengan pengajaran ilmu-ilmu kontemporari. Kandungan pengajian sekolah pondok memerlukan perekayasaan supaya sekolah-sekolah tersebut dapat menjadi tapak semaian minda membantu menghasilkan golongan profesional, teknokrat dan saintis Melayu. Masjid, surau dan sekolah pondok adalah prasarana fizikal yang memerlukan inovasi pendekatan untuk membantu melangsungkan agenda pendidikan sepanjang hayat. Potensi masjid sebagai tempat untuk mencanai minda dan membentuk sikap hendaklah diterokai melalui satu pendekatan yang radikal dan dinamik. Masjid perlu diberikan wajah baru dan imej baru, peranan baru dan tanggung jawab baru, udara baru dan nafas kepimpinan baru.

31. Masjid sebagai instrumen penyatuan hendaklah dikekalkan. Di bawah naungan bumbung masjid, umat Islam perlu bersatu dalam pegangan akidah yang sama. Masjid bukan tempat untuk mencetuskan perbalahan. Masjid harus kekal berkecuali dari pengaruh mana-mana kumpulan. Institusi masjid harus berada di atas segala pengaruh politik atau kumpulan. Kepimpinan yang bertanggung jawab ke atas masjid perlu menjamin bahawa kesucian dan kemurnian institusi ini terpelihara untuk membolehkan institusi ini dapat berperanan lebih berkesan, lebih bermakna dan lebih dinamik.

32. Masjid dapat memainkan peranan sebagai agen pembawa perubahan jika masjid dilengkapkan dengan program perisian yang mantap. Masjid dapat memenuhi wawasan pembangunan insan jika masjid mempunyai tenaga penggerak yang lengkap dan pelbagai. Istilah ulama perlu diberikan takrif yang lebih menyeluruh merangkumi golongan ilmuwan di pelbagai disiplin dan dijadikan contoh teladan untuk memberikan inspirasi supaya minda Melayu terbuka lebih luas.

PEMIMPIN

33. Pemimpin berperanan penting sebagai pemelihara dan penentu kepada kelangsungan bangsa Melayu. Kuasa yang ada pada pemimpin meletakkan pemimpin berada dalam kedudukan yang boleh mempengaruhi arah pemikiran dan budaya hidup masyarakat. Bahawa Tun Seri Lanang telah mengkalamkan kata-kata berikut dalam ‘Sulalat Al-Salatin:-

Maka sembah Demang Lebar Daun,

“Tuanku, segala anak cucu patik sedia akan jadi hambalah ke bawah Duli Yang Dipertuan. Hendaklah ia diperbaiki oleh anak cucu tuan hamba. Syahadan jikalau ia berdosa besar-besar, dosanya sekalipun jangan ia difadhilatkan dan dinista dengan kata yang jahat-jahat. Jikalau besar dosanya dibunuh, itu pun jikalau patut pada hukum syar’i”.[9]

34. Demikian perjanjian yang dijadikan magna carta bangsa Melayu. Ikatan perakuan hubungan antara Raja dengan rakyat yang wajar dijadikan pedoman akan hubungan pemimpin dengan yang dipimpin di dalam budaya Melayu. Bahawa bangsa itu sama sekali tidak harus dinista – jauh sekali dihina oleh pemimpin. Malah pemimpin bertanggung jawab untuk memperbaiki kesejahteraan hidup yang dipimpin.

35. Dato Onn bin Jaafar (Allahyarham), pernah memperingatkan bahawa yang menghalang kemajuan masyarakat Melayu itu ialah orang-orang yang memegang tampuk pimpinan dalam masyarakat Melayu. Allahyarham tidak sekali-kali memilih untuk merendahkan kebudayaan Melayu ataupun nilai-nilai hidup masyarakat Melayu. Allahyarham juga tidak sekali-kali memilih memperkecilkan rasa bangga masyarakat Melayu.[10] Pandangan Dato’ Onn senada dengan apa yang disuarakan oleh Abdullah bin Abdul Kadir Munsyi dalam tahun 1849, bahawa punca kemunduran Melayu adalah disebabkan golongan yang berkuasa di dalam masyarakat.

36. Melayu itu sifatnya amat taat kepada pemimpin. Semangat setia pengikut kepada pemimpin berakar kukuh dalam masyarakat Melayu. Tingkat ketaatan digambarkan di dalam hikayat, melalui ikrar setia yang dilafazkan kepada Raja, ‘jika digantung tinggi, direndam basah, dibakar hangus’. Rakyat itu menyerahkan diri untuk dicanai dan dibentuk oleh pemimpin. Menjadi resam dalam milieu bangsa Melayu bahawa satu perempat dari tenaga diperuntukkan untuk berkhidmat kepada Raja atau pembesar[11]. Begitulah tahap kesetiaan – begitulah tingkat ketaatan bangsa kepada pemimpin. Pemimpin itu dijadikan contoh – di jadikan teladan. Pengikut memberikan sokongan, keyakinan dan kesetiaan serta meletakkan harapan tinggi kepada pemimpin. Pengikut berpegang bahawa pemimpin itu lebih bijaksana sifatnya. Seruan pemimpin disahut sebagai suara membawa kebaikan, disambut dengan hati terbuka – diterima dengan dada yang lapang, digemakan di seluruh kota – di laungkan di sekitar desa. Kerana itu, apabila Sultan Melaka memeluk agama Islam, seluruh pembesar dan rakyat jelata mengikut langkah Baginda hingga Islam itu kekal di hari ini menjadi identiti bangsa Melayu.

37. Pemimpin berperanan besar menentukan corak pemikiran dan arah haluan bangsa. Pemimpinlah menentukan tempo dan kandungan agenda bangsa – menentukan wajah dan rupa bangsa. Masyarakat dicorak dan diwarna oleh pemimpin. Masyarakat adalah cerminan kepada sifat dan watak pemimpin. Masyarakat yang bersih dan telus, jujur dan ikhlas tidak akan dapat dibentuk jika pemimpin mengamalkan penyelewengan, penipuan, penyalahgunaan kuasa dan rasuah. Pencapaian masyarakat juga merupakan kayu ukuran tentang kejayaan atau kegagalan dasar dan rancangan yang di bawa oleh pemimpin. Pencapaian sosioekonomi, tahap kekayaan dan kemiskinan rakyat adalah cerminan kepada kejayaan dasar dan rancangan yang diperkenalkan oleh pemimpin melalui institusi politik, institusi ekonomi dan institusi sosial.

38. Oleh itu pemimpin wajib menjiwai denyut nadi dan menghayati denyut jantung bangsa – memahami sedalam-dalamnya akan kekuatan, akan potensi dan akan harapan bangsa. Bangsa hendaklah dibangunkan dengan rangka kerja yang memberikan kelebihan kepada mereka. Hasrat pemimpin untuk membangunkan bangsa akan menjadi lebih berkesan jika pemimpin bersedia membuka jendela, melihat alam yang lebih luas – mendengar bunyi yang pelbagai nada. Bahawa setiap jendela yang ditutup mungkin akan melindungi kesilapan dan selagi jendela kesilapan ditutup selagi itu pula pintu kebenaran sukar ditemui.

39. Sesuatu pendekatan untuk membangunkan bangsa adalah agenda bangsa secara menyeluruh. Ia harus dicapai melalui perundingan – melalui persetujuan – melalui kata muafakat, supaya bangsa dapat memahami dan menghayati serta menerimanya sebagai keputusan bersama, lalu sedia memikul tanggung jawab dalam semangat bukit sama didaki – berat sama dipikul. Agenda yang melibatkan bangsa haruslah difahami oleh bangsa dan tidaklah adil untuk mana-mana pemimpin secara individu meletakkan nilai peribadi lalu merumuskan keputusan untuk di mamah oleh bangsa. Program-program yang menyentuh pembangunan bangsa terutama dalam merencana program pendidikan hendaklah dihalusi sedalam-dalamnya supaya bangsa tidak menjadi korban kerana sifat impulsif pemimpin. Kesan pemimpin terhadap rakyat amatlah besar – sekali pemimpin bersin seluruh negara mendapat selesema.

40. Pola ekonomi dunia telah berubah dari ekonomi perancangan kepada ekonomi pasaran dan kini berada dalam ekonomi global. Pemimpin Melayu hendaklah bijaksana sifatnya dan meneliti semula kaedah membangunkan bangsa. Tanggung jawab mengendalikan institusi untuk membangunkan bangsa hendaklah diuruskan oleh individu yang benar-benar ahli dalam bidangnya, jujur dan amanah sifatnya, bersungguh dan komited jiwanya. Jika institusi yang diamanahkan untuk membangunkan bangsa, dikendalikan oleh individu yang pecah amanah, tidak jujur dan rasuah, akan berlakulah ketirisan sumber – akan meranalah bangsa.

41. Pemimpin Melayu itu adalah pelindung kepada bangsanya. Ianya harus memiliki keberanian – memiliki kekuatan untuk melindungi bangsanya, memiliki wawasan untuk memajukan bangsanya. Ia harus arif mencipta ramuan yang dapat memberi kemenangan kepada bangsanya. Ia harus bijak mengenal pasti bidang-bidang yang dapat memberi kelebihan kepada bangsanya. Ianya harus memperlihatkan ketegasan dalam menghadapi tekanan yang mahu menggugat ketuanan bangsanya. Dan pemimpin yang memperlihatkan keberanian, kekuatan dan ketegasan akan dapat membina bangsa yang memiliki sifat-sifat yang unggul.

KELUARGA

42. Keluarga berpengaruh besar terhadap tahap pencapaian pendidikan dan ekonomi bangsa Melayu. Status sosioekonomi keluarga menjadi penentu kepada modal budaya yang dimiliki oleh sesebuah keluarga[12]. Status sosioekonomi akan menentukan kualiti bahan bacaan, persekitaran intelek, penguasaan bahasa di dalam keluarga yang akan mempengaruhi minda dan sikap anak-anak.[13] Tahap pendidikan ibu bapa turut mempengaruhi tahap penglibatan dan kecenderungan mereka dalam kegiatan pembelajaran dan pendidikan anak-anak.[14] Oleh itu anak-anak dari kalangan keluarga terpelajar berbekalkan modal budaya yang tinggi, berada pada platform lebih baik dalam menghadapi cabaran persekolahan dan cabaran pembelajaran.

43. Majoriti keluarga Melayu kurang menguasai modal budaya. Keluarga Melayu yang sedemikian amat memerlukan bantuan. Anak-anak dari keluarga demikian perlu di bawa ke tapak semaian yang dapat meningkatkan modal budaya. Program sekolah berasrama penuh dan pembinaan asrama pelajar di kota-kota adalah satu pendekatan bijak. Amatlah perlu dipastikan bahawa kemudahan ini dapat memberikan manfaat yang optimum kepada masyarakat Melayu yang miskin, masyarakat di desa dan kalangan anggota masyarakat yang tidak memiliki modal budaya. Tetapi jika anak-anak dari kalangan masyarakat yang kurang modal budaya perlu bersaing dengan mereka yang telah memiliki modal budaya, maka berlakulah kegelinciran kepada hasrat asal penubuhan kemudahan tersebut. Anak-anak yang datang dari keluarga yang memiliki modal budaya yang lebih tinggi tentulah berada dalam kedudukan yang memberikan mereka kelebihan. Demikian juga dari segi lokasi, kemudahan-kemudahan tersebut hendaklah dibangunkan dalam persekitaran yang dapat menambah modal budaya bangsa.

44. Langkah jangka panjang yang lebih besar adalah untuk melahirkan lebih ramai keluarga menengah Melayu dan usaha-usaha ke arah menyediakan persekitaran yang membolehkan masyarakat Melayu meningkatkan modal budaya. Kawasan-kawasan perkampungan dan penempatan Melayu perlu diperkaya dengan kegiatan yang dapat membina modal budaya yang lebih tinggi. Orang Melayu telah membuktikan sanggup berhijrah ke kawasan pembangunan baru dan sedia berkorban meninggalkan kampung halaman dan kaum keluarga tersayang. Generasi pertama FELDA adalah barisan petani Melayu yang memperlihatkan semangat berani berhijrah. Kesanggupan melakukan penghijrahan geografi hendaklah diperlengkap dengan program yang turut menyediakan opsyen bagi membolehkan berlakunya penghijrahan menguasai kemahiran baru dan penghijrahan yang dapat menjanakan kekayaan modal budaya. Aspek membangunkan modal budaya perlu diberikan perhatian, dirancang secara rapi – secara bijak, dilaksanakan secara bersungguh lagi tersusun.

45. Keluarga dan individu yang berada dalam keadaan miskin tidak berupaya membina modal budaya. Fikiran dan tenaga keluarga miskin senantiasa terperangkap dalam putaran ganas harian untuk memenuhi keperluan asas walaupun mereka sedari bahawa pendidikan berperanan penting untuk mengubah status kehidupan. Usaha membawa bangsa keluar dari belenggu kemiskinan akan membantu keupayaan bangsa memanjat strata sosioekonomi masyarakat dan memberikan kemewahan kepada bangsa itu membina sikap dan minda yang lebih merdeka.

MASYARAKAT

46. Karakter bangsa yang menghargai perdamaian, bersifat harmonis dan tinggi pekerti membina jiwa Melayu yang sangat mengutamakan hidup bermasyarakat. Karakter semula jadi tersebut amat selari dengan nilai-nilai kemasyarakatan yang dianjurkan dalam agama Islam. Fardu kifayah yang menuntut ummah dalam sesuatu mukim mengerjakan sembahyang secara berjemaah dan mendirikan Solat Jumaat dengan bilangan minimum 40 orang jemaah, adalah manifestasi kepada pentingnya individu menjalin hubungan sesama anggota masyarakat hingga menjadi satu himpunan dan kesatuan ummah. Pada umumnya hasrat yang tersurat telah tercapai.

47. Ikatan kemasyarakatan yang terjalin, membantu kejayaan bangsa Melayu memiliki organisasi politik yang terbesar di negara ini. Namun dalam jangka panjang, kekuatan bangsa tidak boleh bergantung semata-mata kepada kekuatan politik. Bangsa itu akan lebih kuat dan politik bangsa bertambah teguh jika rangkaian hubungan masyarakat Melayu turut dilebarkan merangkum bidang-bidang lain.

48. Pencapaian hasrat tersurat hendaklah diterokai ke peringkat mencapai matlamat tersirat. Permuafakatan yang terbina hendaklah dilebarkan untuk tujuan mewujudkan rangkaian kerjasama yang lebih luas; rangkaian kerjasama dalam bidang-bidang perkongsian maklumat, perkongsian kemahiran, perkongsian sumber, perkongsian perkhidmatan untuk meningkatkan tahap pencapaian sosial, pendidikan, perdagangan, kewangan dan ekonomi bangsa.

ILMU

49. Pada hakikatnya bangsa Melayu menghargai ilmu dan memberikan penilaian tinggi kepada ilmu. Kerana bangsa Melayu itu pada awalnya tidak mempunyai tulisan, ilmu diperturunkan secara lisan. Kedatangan Islam telah memperkenalkan Melayu kepada budaya tulisan dan bacaan. Bahan bacaan dalam tulisan jawi kebanyakannya berbentuk kitab-kitab agama dan sedikit sebanyak tentang hikayat pemerintahan raja-raja. Untuk itu di peringkat awal pendedahan ilmu berbentuk penulisan dan bacaan di kalangan masyarakat Melayu berkisar kepada ilmu agama dan ilmu pemerintahan.

50. Ini mungkin faktor yang begitu mempengaruhi minda Melayu lebih tertumpu dan tertarik kepada urusan agama dan urusan pemerintahan. Minda Melayu lalu menjadi lebih cenderung dalam bidang agama dan politik hinggakan agama dan politik begitu bertaut dalam gagasan membina fahaman politik dan dalam usaha mendapat sokongan politik. Ini disusul dengan status sosial yang diberikan kepada tokoh agama dan penjawat jawatan dalam pemerintahan.

51. Dasar Ekonomi Baru diperkenalkan dalam tahun1970. Dasar tersebut bukan sekadar berjaya merencanakan profesion pekerjaan baru kepada bangsa tetapi turut membawa nilai-nilai baru kepada bangsa. Istilah-istilah saham, tabung amanah, ekuiti, audit, margin dan sebagainya merupakan istilah-istilah baru kepada bangsa yang sebelum itu lebih selesa dengan istilah-istilah pahala, dosa, wajib,sunat, haram, rezeki. Identiti penghormatan individu seperti D.O, S.O.,S.C., Sarjan, Cik Gu, Bidan, Dukun, Uztaz, Mufti, Kadhi dan Imambertukar kepada CEO, COO, Manager, Akauntan, Arkitek, Doktor, Dentist, Pharmacist.

52. 30 tahun adalah tempoh yang terlalu singkat untuk melihat satu perubahan menyeluruh dapat berlaku. Namun dalam tempoh tersebut, Melayu menunjukkan daya pecut (accelaration) yang sungguh menggalakkan. Dalam tahun 1999, Bumiputera menguasai 19.1% modal saham dalam Syarikat Berhad berbanding 2.4% dalam tahun 1970, mencatatkan kadar pertumbuhan purata 12.3% setahun di antara tahun 1991 – 1999.[15] Dalam tahun 1980, terdapat 341 doktor Melayu (10%), meningkat kepada 4969 (39%) dalam tahun 2002. Dalam tempoh yang sama, arkitek Melayu bertambah dari 57 orang (11%) kepada 1337 orang (43%), akauntan dari 120 orang (8%) kepada 3093 orang (18%), jurutera dari 1533 orang (19%) kepada 16,773 orang (44%), peguam dari 173 orang (15%) kepada 3442 orang (34%), Juru Nilai dari 130 orang (32%) kepada 1,164 orang (50%).[16]

53. Beta sedia faham akan keresahan bangsa Melayu terhadap angka-angka pencapaian ini bila dianalisis secara perbandingan dengan pencapaian kaum-kaum lain. Bangsa tidak harus terlalu cepat merasa cemas. Penilaian secara rasional – secara objektif akan memberi manfaat yang lebih besar. Perlu disedari bahawa kaum-kaum lain telah bermula jauh lebih awal dan telah mempunyai tapak lebih luas untuk melonjak secara geometrik. Angka-angka pencapaian bangsa Melayu hendaklah dijadikan satu harapan untuk mencipta kejayaan bangsa yang lebih besar. Prestasi pencapaian Melayu membuktikan bahawa jika dasar digubal secara bijak dan dilaksanakan dengan bijaksana, Melayu itu berupaya mencipta kejayaan. Pencapaian yang telah dicipta hendaklah dijadikan pendorong untuk melipat gandakan usaha ke arah mencipta kejayaan yang lebih gemilang.

54. Selaras dengan nilai yang diunjurkan oleh Islam melalui kalimah Iqra’, pendidikan adalah instrumen penting yang dapat meningkatkan martabat bangsa. Bangsa hendaklah dibekalkan dengan ilmu yang dapat memberikan nilai ditambah. Tidak harus terdapat jurang antara apa yang diajar dengan apa yang patut dipelajari. Institusi pengajian tidak harus berbangga dengan angka graduan yang diijazahkan sekiranya mereka tidak mendapat tempat dalam pasaran guna tenaga. Institusi pengajian bukanlah kilang untuk melahirkan produk yang tidak berjenama.

55. Institusi Pengajian adalah tempat untuk mengasuh pemikiran menjadi kritis dan kreatif, membina daya fikir yang asli – membina minda yang analitis. Universiti adalah tempat ilmu yang sejagat nilainya disampaikan dan dipelajari. Konsep universiti berasal dari konsep ilmu yang kuliyyat sifatnya. Universiti adalah tempat percambahan fikiran, perubahan minda, tempat percubaan demi percubaan dilakukan untuk mencari dan membukti kebenaran. Puncak pendidikan itu tidak sekadar memberikan maklumat kepada manusia, tetapi berdaya mencipta satu harmoni yang sungguh memuaskan dalam penghidupan manusia.

56. Golongan pendidik hendaklah diberikan kepercayaan dan terlibat dalam menggariskan kandungan pengajian dan kaedah pengajaran. Amalan pemusatan kuasa yang berlebihan tidak akan dapat mewujudkan sistem pendidikan yang dinamik, progresif dan relevan. Urusan mengajar adalah tanggung jawab tenaga pengajar yang memiliki pengalaman dan kepakaran. Jika yang bukan ahli terlalu banyak melibatkan diri, akan berlaku kepincangan di peringkat perlaksanaan.

57. Kaedah penyampaian ilmu yang dapat meningkatkan kefahaman amat penting untuk memastikan anak-anak pelajar dapat menghayati ilmu yang disampaikan. Institusi pengajian adalah tempat membina pemikiran kritis dan pemikiran kreatif – tapak mendidik minda berfikiran objektif dan menghargai fakta. Jangan sekali dibatasi penerokaan minda anak-anak mengembara ke alam yang lebih luas dari pengembaraan yang telah pernah kita lalui kerana anak-anak dilahirkan dalam era yang berbeza. Pendidikan yang berkesan laksana lampu penyuluh yang menjadi petunjuk kepada pengembara di malam gelap. Lampu itu akan didampingi kerana mencernakan sinar cahaya menerangi kegelapan.

58. Sistem Pendidikan Nasional hendaklah membantu perkembangan kreativiti, menghargai hikmah kebebasan, mencipta keriangan serta dapat menghargai warisan negaranya. Sistem itu harus berupaya membantu kemajuan individu memenuhi puncak pencapaian.

PENUTUP

59. Kejayaan itu tidakkan pipis datang melayang – tidakkan bulat datang menggolek. Kejayaan itu adalah anugerah kepada usaha – kepada ketekunan. Ianya memerlukan kesungguhan, pengorbanan, disiplin dan tumpuan. Ianya dicapai dengan kesediaan mental dan jasad menempuhi ujian, cabaran dan dugaan. Lautan tidak akan dapat direnangi dengan sekadar berdiri di persisiran untuk mengira ombak menghempas pantai. Pengorbanan dan kegigihan para Rasul dan Nabi menempuh pelbagai ujian besar adalah contoh-contoh yang dijadikan oleh Allah Subhanahu Wata’ala untuk dijadikan pengajaran dan diambil iktibar.

60. Keluarga berperanan utama dalam mencanai minda dan membentuk sikap. Pengalaman hidup yang Beta lalui adalah satu laluan yang telah banyak memberikan pengajaran. Paduka Seri Ayahanda Beta, Duli Yang Maha Mulia Paduka Seri Sultan Azlan Shah, adalah putera kelima di dalam keluarga. Paduka Nenda Beta, Sultan Yussuf Izzuddin Shah dikurniakan empat putera dan seorang puteri. Mengikut hukum adat, ditambah pula dengan tangga-tangga yang perlu dilalui sebelum sampai ke takhta Kerajaan Perak, Raja Azlan Shah berada di tangga susunan paling bawah sebagai pewaris takhta.

61. Menyedari kedudukan di dalam strata susunan keluarga, Baginda dengan penuh disiplin memberikan tumpuan untuk mencapai kecemerlangan di bidang akademik. Baginda lulus dalam pengajian undang-undang dan menyertai perkhidmatan kerajaan bermula sebagai pentadbir dan kemudiannya menyertai perkhidmatan undang-undang dan kehakiman selama lebih 30 tahun. Baginda berhijrah dari tempat ke tempat membawa keluarga. Semasa anak kecil, Beta memerhatikan ketekunan Baginda setiap malam meneliti kerja-kerja yang harus diselesaikan. Pada usia 37 tahun, Baginda mencatatkan rekod sebagai Hakim termuda di antara hakim-hakim Mahkamah Tinggi di negara Komanwel. Baginda terus tekun bekerja sehingga sampai ke puncak perkhidmatan kehakiman apabila dilantik sebagai Ketua Hakim Negara. Selainnya menjadi satu sejarah keluarga dan sejarah negeri apabila Baginda dimasyhurkan sebagai Sultan Perak yang ke 34 dan sebagai Seri Paduka Baginda Yang Dipertuan Agong kesembilan. Paduka bonda Beta, Tuanku Bainun adalah seorang pendidik. Baginda turut berpindah dari bandar ke bandar dalam memenuhi tanggung jawab sebagai isteri – sebagai ibu.

62. Darah dan keturunan tidak membezakan proses yang perlu Beta lalui dalam meraut usia kehidupan, sebagai seorang putera sulung kepada lima beradik. Beta melalui alam persekolahan di bawah didikan dan pengawasan guru di sekolah, dan di rumah perlu mematuhi disiplin yang ketat di bawah kombinasi pengawasan seorang hakim dan seorang guru. Ayahanda dan bonda Beta menekankan aspek berjimat kerana mengutamakan keperluan pendidikan. Alhamdulillah kesemua putera dan puteri Baginda sampai ke peringkat pengajian tinggi.

63. Beta akui dan bersyukur kerana dilahirkan dalam keluarga yang memiliki modal budaya yang tinggi. Beta lebih bersyukur kerana ayahanda dan bonda Beta tidak memberikan sebarang keistimewaan atau manja yang berlebihan, yang boleh menjadikan Beta alpa kepada tanggung jawab terhadap pelajaran. Nilai yang disemai ke dalam jiwa dan minda Beta, menjadikan Beta seorang hamba yang amat berminat kepada ilmu dan kepada pengetahuan.

64. Memenuhi tanggung jawab sebagai Raja Muda menuntut kepada disiplin dan pengorbanan. Kebebasan diri amat terbatas. Pengharapan rakyat begitu tinggi. Dalam kesunyian bersemayam di istana, bukulah yang menjadi sahabat dan rakan yang paling rapat. Bagaimana buku dan tabiat membaca berjaya membina satu kekayaan minda – memberikan satu keharmonian dalaman yang sungguh istimewa. Segalanya berdasarkan contoh teladan, bimbingan secara lisan, teladan secara amalan yang dipamerkan oleh ayahanda dan bonda Beta. Sehingga ke hari ini, Paduka Ayahanda dan Paduka Bonda Beta masih mengumpul dan membaca buku. Sifat hakim dan sifat guru tetap tidak terpisah. Pada usia begini pun, sekali sekala diruang istana, terasa diri Beta bagai dibicarakan di hadapan hakim, sekali sekala terasa bagaikan Beta berhadapan seorang guru di bilik darjah.

65. Beta membawa kisah keluarga ini dengan hasrat untuk mengajak setiap keluarga memberikan perhatian berat, bertindak sebagai pendorong kepada anak-anak yang diamanahkan oleh Tuhan. Limpahkan rasa kasih, tumpahkan rasa sayang tetapi pada masa yang sama disemaikan disiplin di dalam hidup. Tanggung jawab kerajaan adalah untuk menyediakan prasarana fizikal. Guru adalah fasilitator kepada perkembangan anak-anak. Guru bukanlah gantian yang boleh mengambil sepenuhnya tempat dan tanggung jawab ibu bapa. Ustaz boleh mengajar anak-anak membaca Al-Quran – memperkenalkan anak-anak kepada hukum-hukum fikah, namun ibu bapa bertanggung jawab di peringkat membimbing amalan.

66. Terlalu banyak kejadian membimbangkan berlaku di kalangan remaja Melayu, dadah, ponteng sekolah, gengster, jenayah, bohsia dan pelbagai lagi Tanggung jawab membina warga dan bangsa memerlukan peranan utama keluarga.

67. Wujudkan persekitaran keluarga yang dapat membina kebahagiaan, yang dapat memberikan keriangan dan keselesaan kepada anak-anak. Jadikanlah diri ibu bapa sebaik-baik rakan untuk memimpin kejayaan anak-anak.

68. Semoga usaha Jawatankuasa Kongres Pendidikan Melayu ini dapat menghasilkan kebaikan kepada bangsa Melayu. Semoga bangsa Melayu kekal selamanya sebagai bangsa yang bermartabat dan senantiasa mendapat perlindungan ILAHI. Semoga negara terus aman, makmur dan sejahtera.

Wabillahi taufik, walhidayah,

Wassalamualaikum Warahmatullahi Wabarakatuh.

Sultan Nazrin Shah
Kongres Pendidikan Melayu Kedua


Islam Di Libya: Dari Terhormat, Kepada Merempat

Islam di Libya merupakan contoh terbaik betapa gerakan menjatuhkan negara menggunakan nama “demokrasi” tidak akan terhenti, lebih-lebih lagi terhadap negara Islam yang maju dan makmur.

Ini kerana, sepanjang di bawah pemerintahan rejim Muammar Qaddafi, Libya – menurut penganalisis politik Garikai Chengu – merupakan negara Islam yang mempunyai taraf kehidupan paling baik di Asia Barat.

Namun selepas Qaddafi dijatuhkan pada 2011, keadaan Libya, memetik wawancara Presiden Putin pada Januari 2013 bersama Russia Today: –

Hanya dipenuhi dengan peperangan di antara warlords, dan masing-masing berebutkan hasil (kerana Libya sudah kehilangan pemimpin yang boleh menyatukan rakyat)

Tumbangnya Muammar Qaddafi menjadikan Libya – yang dahulunya merupakan negara Islam paling makmur di Asia Barat – berubah menjadi negara gagal (failed state) yang penuh dengan warlords, penyeludup manusia dan pengganas.

Bagaimanakah proses rumit ini boleh berlaku?

SEJARAH KEHADIRAN ISLAM
Sejarah Islam ke Afrika termasuk Libya boleh dijejaki seawal kurun ke 642 Masihi, iaitu 22 tahun selepas peristiwa Hijrah.

Proses pengislaman dari Arab ke Afrika itu berjaya menusuk kalbu warga Libya kuno iaitu Cyrenaica terlebih dahulu, dan selepas beberapa tahun kemudian, Islam berkembang pula ke kawasan lain di Libya iaitu Tripolitania (yang kini bernama Tripoli).

Kemudian, sepanjang era peralihan beberapa kuasa khalifah sehinggalah Uthmaniyah, Libya – pada tahun 1551 – diletakkan di bawah kuasa dan pengaruh Empayar itu.

Walaupun begitu, Uthmaniyah terpaksa bersaing dengan Empayar Fatimiyah Mesir yang menguasai sebahagian kecil Cyrenaica.

Sepanjang di bawah pemerintahan Uthmaniyah, ketiga-tiga wilayah Fezzan, Tripolitania dan Cyrenaica dalam negara Libya telah mendapat layanan yang baik dan selayaknya, memandangkan mereka merupakan antara wilayah terawal mendapat hidayah Islam.

Membuktikan kenyataan ini ialah apabila Uthmaniyah – menurut penulis James Siebens dan Benjamin Case – telah memberikan kuasa autonomi kepada penguasa di Fezzan, Tripolitania dan Cyrenaica.

Apabila kurun ke-19 menjengah dunia, pola peradaban mula berubah.

Empayar Uthmaniyah telah dijatuhkan melalui gerakan rakyat, dan kuasa-kuasa kolonial barat mula berebutkan hasil empayar itu, terutama negara-negara jajahan mereka (vessel states). Ini termasuklah Libya, yang dirampas oleh kuasa Itali.

Namun, rakyat peribumi Libya yang sedar akhirnya bangkit menentang.

Mereka menubuhkan kumpulan bergelar Senussi Brotherhood, dan berjuang dalam penentangan menuntut pembebasan Libya daripada pengaruh kuasa asing Itali.

Akhirnya pada 1951 (kurang 6 tahun daripada kemerdekaan Malaysia), Libya memperoleh kemerdekaan apabila Persatuan Bangsa-Bangsa Bersatu (PBB) melalui veto mereka bersetuju agar Libya dimerdekakan.

Selepas Libya merdeka, negara itu diperintah oleh Raja Sayyid Muhammad Idris bin Muhammad al-Mahdi as-Sennusi (Raja Idris).

Sepanjang tempoh singkat pemerintahan Raja Idris, Libya huru-hara kerana faktor geopolitik dan perbezaan etnik.

Akhirnya, pada 1969, Raja Idris digulingkan melalui kudeta tentera yang tidak berdarah (bloodless military coup) yang dinamakan Free Officers’ Movement.

Operasi itu diketuai oleh seorang pegawai tentera bernama Muammar Qaddafi, seorang Arab berketurunan Badwi, yang pada dekad-dekad mendatang akan membawa Libya ke tahap yang membanggakan.

Namun Qaddafi juga menjadi saksi pertembungan cerita sejarah yang penuh dramatik dan juga padat dengan karma.

Sepanjang 40 tahun tempoh pemerintahan Qaddafi, memetik Global Research dalam rencana berjudul “Libya: From Africa’s Richest State Under Gaddafi, to Failed State After NATO Intervention”: –

Qaddafi memperkenalkan polisi ekonomi yang berkesan bagi membangunkan Libya.

Proses pendemokrasian ekonomi ini melibatkan pengagihan hasil minyak yang dimiliknegarakan (membasmi polisi penswastaan minyak).

Hasil minyak yang banyak itu digunakan (oleh Qaddafi) untuk menjamin kelangsungan program pembangunan sosial bagi seluruh warga Libya.

Ini termasuklah pendidikan percuma, perubatan percuma, pinjaman kerajaan bebas faedah serta bekalan elektrik percuma.

Umum mengetahui bahawa polisi dalam dan luar negara oleh Qaddafi mengutamakan prinsip dan teori nasionalisma bangsa Arab, disamping mengancam pengaruh kuasa barat – yang menurut laporan oleh THINK: International And Human Security, memberi tumpuan kepada perkara berikut: –

Ibarat rantaian kesan (chain reaction), tindakan Qaddafi itu telah membawa kepada beberapa tekanan dalaman dan luar oleh beberapa pihak yang berpengaruh.

Antaranya pada 1992, Persatuan Bangsa-bangsa Bersatu (PBB) mengenakan sekatan ke atas Libya dan itu sedikit sebanyak memusnahkan keadaan Libya, khususnya kepercayaan rakyat terhadap Qaddafi.

Tekanan ke atas Libya tidak sekadar terhenti di situ.

Akhirnya pada 2011, berlakulah gelombang di seluruh tanah Arab, yang menggunakan kuasa rakyat atas nama demokrasi demi menumbangkan seluruh benua itu.

Gelombang itu dinamakan sebagai Arab Spring – dan menurut wartawan penyiasat Ron Nixon dalam The New York Times – ianya merupakan satu langkah kejuruteraan sosial yang memanipulasikan rakyat khususnya belia, menggunakan agensi seperti berikut: –

Gelombang Arab Spring itu turut membadai Libya, apabila pada 15 Februari 2011, sekumpulan pemuda yang terpengaruh telah melakukan demonstrasi di Benghazi dan Bediya.

Demonstrasi yang pada asalnya bersifat aman, kemudian dicemari dengan adegan keganasan oleh kumpulan anti-Qaddafi terutama NFSL (National Front for the Salvation of Libya), dan mereka turut dipengaruhi oleh elemen pengganas Al-Qaeda.

Keadaan itu disedari oleh kerajaan Qaddafi, dan mereka melancarkan operasi membenteras gerombolan rakyat yang mengganas itu.

Hal itu mewujudkan perang saudara yang berskala besar, apabila pemuda dan pemberontak yang mengganas berjaya mengawal beberapa bandar besar, dan pihak tentera pula melancarkan serangan bagi membebaskan bandar-bandar itu.

Akhirnya, NATO (Pakatan Atlantik Utara) di bawah PBB melancarkan “Operation Unified Protector” bagi mengawal keadaan.

Kesannya, Qaddafi dan rejimnya ditumbangkan melalui proses “demokrasi” yang kejam oleh rakyat, dan NATO terpaksa meninggalkan Libya sebagai negara gagal tanpa pemerintah yang berkesan.

Meskipun ramai yang melabelkan Qaddafi sebagai diktator, namun hakikatnya Libya di bawah rejim beliau hidup dengan makmur.

Ironinya, semenjak kejatuhan rejim Qaddafi pada 2011, Libya sentiasa dibelenggu oleh kemusnahan dan kehancuran sedangkan sebelumnya, rakyat masih hidup aman.

Ini kerana, kerajaan baru yang dibentuk oleh PBB, Government of National Accord, gagal membangunkan Libya seperti mana yang diusahakan oleh Qaddafi.

Kesannya, warga Libya masa kini, yang 97% merupakan warga Muslim, hidup dalam keadaan serba parah, merempat di bumi sendiri tanpa pembelaan.

Keadaan yang parah itu dirumuskan oleh Alessandra Bajec dalam rencana berjudul “Libya Since 2011 NATO War: A Failed Quasi-State” terbitan Telesur TV, seperti berikut: –

Semenjak kejatuhan Qaddafi…negara di Afrika Utara itu (Libya) berubah menjadi musnah dan huru-hara…

Kini Libya tidak mempunyai sebarang kerajaan (yang kukuh) atau kuasa pusat untuk mengawal negara itu.

Ini menghancurkan peluang keamanan; hasil minyak terabai, senjata keluar masuk dengan mudah dan peperangan saudara melarat…


Bagaimana Mengukur Sebuah Kebijaksanaan?

“Stupid is as stupid does.” (Forrest Gump)

Bila kita mendengar kata-kata watak lakonan Tom Hanks ini, wujud satu ironi tentang kebijaksanaan. Nampak mudah tapi ia sebenarnya mengingatkan kita bahawa kebijaksanaan itu tidak terletak pada penampilan atau kata-kata tetapi dalam bentuk tindakan yang dibuat. Ini kerana tindakan sebenarnya memperlihatkan visi seseorang individu dan kebijaksanaannya dalam mengakali masalah yang dihadapi.

Kita suka mengukur kebijaksanaan seseorang dari segi analisis tetapi lupa mengukur kebijaksanaan tersebut dari segi kreativiti dan amali. Analisis melibatkan keupayaan untuk melihat corak dan menyelesaikan masalah bersifat analisis. Sementara kreativiti pula melihat kepada cara kita mengatasi sesuatu masalah di depan mata. Manakala amali ialah keupayaan kita dalam melaksanakan solusi pada permasalahan yang dihadapi. Oleh sebab manusia terlalu mengangkat nilai kebijaksanaan dari segi analisis, orang yang ada kelebihan sebegini sentiasa mendapat pujian dan anugerah daripada ramai pihak. Namun pada masa sama, bila timbul soalan-soalan yang bersifat mencakar minda, kita tertanya-tanya mengapa mereka nampak lesu dan tidak kreatif dalam menyediakan solusi mereka.

Kenapa situasi di atas ini timbul? Menurut seorang pakar, Andre Spicer, ini berlaku disebabkan sikap bias dalam diri kita sendiri. Tak perlu malu, ada masa mesti akan timbul perasaan ‘aku lebih pandai daripada dia/semua orang’ dalam sesuatu perkara. Tak perlu lihat jauh, jika anda seorang guru dan bertanya siapa orang pandai dalam kelas, pasti majoriti akan mengangkat tangan dan ini termasuk pelajar yang kurang bijak dalam sesetengah aspek pembelajaran.

Menurut Spicer, tak semua orang adalah bijak tapi kita sentiasa dihidangkan ilusi akan kebijaksanaan kita. Dan kita akan tetap bergantung kepada ilusi tersebut walaupun ada ketikanya, kita melakukan kesilapan. Kita akan kumpul semua maklumat atau statistik untuk buktikan kebijaksanaan kita dan tidak mengendahkan maklumat yang menyatakan kita salah. Contoh sebegini ada dalam kehidupan kita tapi lihat saja tingkah laku politikus. Ada ketikanya, mereka melaksanakan tindakan atau mengucapkan kata-kata yang membuat kita menggaru kepala. Bila kita menegur atau menunjukkan bukti akan kesan tindakan yang dilakukan, maka politikus-politikus ini akan melakukan apa saja untuk menegakkan benang yang basah walaupun apa yang kita nyatakan itu benar-benar sahih. Contoh, tindakan beberapa politikus yang berterusan mengatakan negara ini muflis walaupun statistik ekonomi dan kenyataan agensi-agensi antarabangsa menunjukkan fakta sebaliknya.

Selain itu, keengganan sesetengah daripada kita yang benar-benar pintar dilabel ‘tunjuk pandai’ dan berfikir turut menyumbang kepada kegagalan kita menghargai kebijaksanaan dari segi amali dan kreativiti. Satu kaji selidik dijalankan oleh Universiti Harvard menunjukkan responden lebih gemar menerima kejutan elektrik daripada memilih satu sudut dan berfikir sejenak. Mengejutkan tetapi ada sebab. Berfikir, membuat kajian dan menanyakan soalan-soalan sukar ini mengambil masa yang lama dan walaupun ia membawa kepada keputusan yang baik pada akhirnya, ianya amat sukar dan orang tidak akan menyukai anda.

Orang sebegini yang perasan akan diam dan mengikut kehendak orang ramai walaupun naluri dan akalnya mengatakan sebaliknya. Mungkin pada awalnya, ini akan memberi keuntungan. Yalah, siapa tak nak kerja selesai tepat pada masa, hidup semua orang jadi mudah dan semua orang gembira. Tetapi sekiranya dibiarkan untuk jangka masa panjang, ia boleh menjejaskan keupayaan seseorang membuat keputusan dengan baik dan menyemai benih kehancuran pada diri atau organisasi. Contohnya, situasi inflasi melampau di Venezuela. Semasa pemerintahan mendiang Hugo Chavez, Chavez melaksanakan pelbagai jenis subsidi kepada rakyat dengan tujuan meraih sokongan rakyat. Memanglah apa yang dilakukan itu bagus tetapi perlu diingat, subsidi yang dikeluarkan bersamaan dengan perbelanjaan duit yang dikeluarkan kerajaan untuk menampung subsidi tersebut. Dan sekiranya perkara ini berterusan, ia sebenarnya menyemai benih kehancuran dalam sistem ekonomi sesebuah negara. Lihatlah apa yang berlaku kepada Venezuela hari ini. Venezuela tidak ada duit untuk mengimport gandum masuk ke dalam negara. Harga makanan yang dijual terlalu mahal sehingga sukar untuk dibeli.

Jika kita nak mengetahui seseorang itu bijak atau tidak, lihat dari segi analisis, kreativiti dan amali. Dan sebut pasal ini, ada beberapa ciri yang membantu anda mengenali mereka ini:a) Bijak buat keputusan. Orang bijak sedar apa saja keputusan yang dibuat akan ada kesan sama ada pro atau kontra. Dan setiap keputusan yang dibuat boleh mempengaruhi perjalanan atau hala tuju sesebuah organisasi, masyarakat, keluarga atau diri sendiri dalam jangka masa pendek dan jangka masa panjang. Orang bijak sentiasa membuat keputusan yang bagus secara konsisten, fokus dan berdisiplin walaupun ada keputusan bersifat tidak popular.

b) Belajar dari kesilapan. Hari ini, satu tabiat orang kita ialah terlalu mencari kesempurnaan dan segera menyerang sekiranya ada sesetengah daripada kita melakukan kesilapan. Percayalah, semua orang tak mahu melakukannya tetapi dari kesilapan itu juga, manusia belajar untuk memperbaiki diri dan mengelak daripada melakukan perkara sama pada masa akan datang. Dan ini ciri orang bijak yang kita harus contohi.

c) Tidak tahu semua perkara. Orang bijak tidak perlu melakukan apa-apa tindakan atau mengatakan seolah-olah mereka tahu semua perkara. Mereka amat bijak dalam mengetahui hakikat mereka tidak tahu semua perkara dalam hidup ini.

d) Sentiasa dikelilingi oleh orang-orang bijak. Tidak kiralah siapa anda, Elon Musk atau Sherlock Holmes tetapi kebijaksanaan secara berseorangan tidak akan membawa anda ke puncak kejayaan. Tetapi ia boleh berlaku sekiranya anda dikelilingi oleh orang-orang yang pintar sebagai satu pasukan. Kita tahu mendiang Steve Jobs bersikap suka mengawal semua perkara tetapi beliau memastikan kepimpinan dalam Apple diterajui oleh lapan atau sembilan individu pintar yang boleh diajar dan mengajar kepada anak buah mereka pula.

e) Panjang akal. Orang pintar bijak beradaptasi dengan persekitaran mereka dan kreatif dalam memanfaatkan sumber di tangan mereka. Ini sekaligus membantu mereka menyelesaikan setiap masalah yang dihadapi dengan mudah. Contohnya, watak fiksyen Angus MacGyver (Richard Dean Anderson/Lucas Till) sentiasa berfikir di luar kotak dan memanfaatkan sumber dimiliki dalam menyelesaikan masalah walaupun solusi yang diambil bersifat luar jangkaan.

f) Tidak ego dan boleh menerima fakta. Ini satu ciri yang agak sukar ditemui hari ini. Ini kerana sesetengah orang bijak sukar menerima fakta yang dibentangkan walaupun ianya bersifat sahih dan menafikan dakwaan mereka. Orang bijak pasti menganalisis semua fakta dan dakwaan yang dibuat. Dan sekiranya dakwaan yang dibuat itu salah dan disokong dengan fakta, tidak salah bagi mereka menelan ego dan menerimanya.

g) Sentiasa ukur baju di badan sendiri. Orang sebegini tidak suka membazirkan sumber mereka untuk perkara yang bersifat sia-sia. Bagi mereka, apa saja perkara yang mereka dapat merupakan satu anugerah yang patut disyukuri dan dihargai sepanjang masa.

Kebijaksanaan ini sebenarnya satu anugerah Tuhan kepada manusia yang harus disyukuri dan dimanfaatkan pada jalan yang baik. Dan ianya dimiliki oleh semua orang walaupun ianya berbeza mengikut bidang yang diceburi. Orang yang disangka bodoh dalam sesuatu perkara boleh saja berkebolehan dalam bidang-bidang lain. Hayati kenyataan Albert Einstein ini, “Everybody is a genius but if you judge a fish by its ability to climb a tree, it will live its whole life believing it is stupid.”

SUMBER:


Sun Li Jen – Nasionalis China Yang Difitnah

Terkurung selama 33 tahun akibat fitnah tuduhan palsu, seorang panglima per*ng yang merupakan tokoh dengan jasa yang tidak terhitung banyaknya kepada kerajaan Republik China dan gerakan politik militari Kuomintang, ditakdirkan meninggal dunia 10 tahun terlalu awal sebelum sempat menyaksikan nama dan maruahnya dibersihkan kembali.

Satu-satunya peringatan tentang kewujudannya adakalanya diterbitkan melalui laporan akhbar seperti berita dengan tajuk utama “Sun Li-jen masih hidup!”  yang diterbitkan dalam majalah Xinwen Tiandi pada tahun 1982. Namun mengapa panglima nasionalis yang bernama Sun Li-jen ini membiarkan dirinya difitnah dengan mendiamkan diri selama 33 tahun? Sebelum itu mari kita telusuri sejarah beliau dalam tentera nasionalis China dahulu.

PER*NG SINO-JAPAN KEDUA

Sun mengetuai pasukan tentera Nasionalis China dalam memer*ngi pencerobohan impierialis Jepun semasa Pertemp*ran Shanghai pada tahun 1937 dan terc*dera parah akibat l*tupan periuk api. Setelah pulih, Sun kembali memimpin pasukannya di barisan hadapan.

Setelah menjalani latihan selama dua tahun, Divisyen Baharu ke-38 pimpinannya dikirim oleh Chiang Kai-shek ke Burma bagi melindungi Jalan Burma di bawah Jeneral Zhang Zhen, komandan Tentera Darat ke-66, bersama Jeneral Du Yuming (Tentera ke-5) dan Jeneral Gan Lichu (Tentera ke-6) sebagai sebahagian daripada Angkatan Ekspedisi China.

Sun mengetuai satu formasi pasukan China (Bahagian ke-38) melalui permukaan geografi yang mencabar untuk menyelamatkan 7,000 pasukan Inggeris yang terperangkap dalam ser*ngan sejumlah besar tentera Jepun ketika Pertemp*ran Yenangyaung. Selain tenteranya sendiri, art1leri British dan kereta kebal 7th Armoured Brigade (United Kingdom) buat sementara waktu diletakkan di bawah perintah Sun atas arahan Jeneral Slim.

Walaupun gagal menghentikan Jepun dari menyeberangi Jalan Burma, Sun tetap menerima penghormatan dari Jeneral William Slim, panglima Tentera Darat ke-14 British. Sun dan divisyennya berundur ke India, sementara Du Yuming, yang tidak mengendahkan nasihat Sun, nekad berundur kembali ke China sebelum ditangkap dan dis*ksa dengan teruk oleh penceroboh Jepun.

Pada awal tahun 1943, setelah berjaya berundur ke India, divisyen Sun diserap ke dalam New First Army dan menjadi sebahagian dari ‘X Force’, pasukan China di bawah perintah Joseph Stilwell, komander Amerika Syarikat untuk seluruh tentera Amerika dan China  di “Teater China Burma India”.

Jeneral Stilwell menganggap Sun sebagai komandan lapangan tentera China yang paling berkeupayaan dalam semua peper*ngan. Pada tahun 1945, atas undangan Jeneral Amerika, Dwight D. Eisenhower, Sun menerokai medan per*ng di Teater Eropah. Dia kembali ke China untuk memimpin New First A*my ke Canton bagi menerima penyerahan kalah Jepun.Disiplin pertemp*ran yang ada pada divisyen Sun menimbulkan rasa hormat Stilwell terhadap askar-askar China. Pasukannya menerajui Kempen Burma, usaha Stilwell pada tahun 1943 untuk merampas Burma Utara dan menghidupkan kembali jalan darat ke China menggunakan Jalan Ledo.

PER*NG SAUDARA CHINA

Tamatnya per*ng dengan Jepun tidak bererti China sudah aman. New First Army pimpinan Sun dikerahkan ke Manchuria, di mana t*ntera Soviet meninggalkan pasukan K*munis bagi menguasai kawasan-kawasan strategik dan pihak Nasionalis hanya dapat mencari sokongan melalui lanun-lanun tempatan dan bekas anggota tent*ra Jepun yang telah menyerah kalah.

Pada 20 Mei 1946, pasukan Sun mengalahkan People’s Liberation Army (PLA) dan menawan persimpangan kereta api utama dalam Pertemp*ran Siping, tetapi hanya berjaya setelah sebulan berper*ng.

Jeneral Lin Biao dari pasukan k*munis pernah menyatakan: “Selagi kita tidak perlu melawan New First A*my, kita tidak takut dengan jutaan t*ntera Kerajaan Pusat.”

Sun pernah membuat kenyataan sinis bahawa PLA yang menentang tentera Nasionalis umpama “lalat menyer*ng harimau,” tetapi ketika PLA memperoleh siri kemenangan tempatan yang semakin bertambah, Du Yuming, panglima kegemaran Chiang Kai-shek berulang kali menuduh Sun tidak patuh kepada arahan pihak atasan.

Chiang merasakan bahawa Sun tidak boleh bekerjasama dengan pegawai lepasan pendidikan dari akademi Whampoa lalu menggantikannya dengan jeneral yang dianggapnya lebih setia. Sun dikembalikan ke pos kawalan di Nanjing pada bulan Julai 1947, sebagai timbalan panglima T*ntera Darat dan panglima pemerintah Pusat Latihan T*ntera Darat.

Konsul Jeneral Amerika di Mukden pada waktu itu, O. Edmund Clubb, kemudian mengenangkan bagaimana Sun dilayan seperti orang asing kerana menerima latihan dan pendidikan di Amerika Syarikat: “kesetiaan peribadi dikira oleh rejim Nasionalis sebagai elemen yang lebih penting daripada keupayaan atau kemahiran, apabila anda menyemai sikap pilih kasih sebegitu, anda menghadapi bahaya. “

DITUDUH SEBAGAI PEMBERONTAK

Ketika dikenali sebagai seorang jeneral terkenal yang mengetuai “Tentera Terbaik Dibawah Syurga” semasa kempen Parti Nasionalis China (Kuomintang/KMT) dalam perjuangan menentang pencerobohan imperialis Jepun dan per*ng saudara melawan Parti Komunis China, Sun dijatuhi hukuman tahanan di rumah pada tahun 1955 oleh pemimpin KMT Chiang Kai-shek setelah dia didakwa cuba merancang untuk melakukan gerakan rampasan kuasa.

Anak lelaki Chiang Kai-shek, Chiang Ching-kuo, meneruskan tempoh penahanan Sun Li-jen ketika dia menjadi presiden Republik China (Taiwan). Kurang dua bulan setelah kem*tian Chiang Ching-kuo pada Januari 1988, keluarga Sun menghubungi wartawan Lee Wen-pang, yang bercakap dengan Sun selama tiga jam, beliau menerbitkan slot wawancara eksklusif di Independent Evening Post dan menulis untuk majalah The Journalist.

Sun, yang berusia 87 tahun ketika itu, meminta anak angkatnya untuk menunjukkan kepada Lee sehelai halaman buku catatannya, yang berbunyi: “Siapa yang boleh membersihkan nama saya? Siapa yang boleh memberi saya keadilan? ”  Dia kemudian akan menyatakan bahawa dia sudah tidak ingat lagi bila dia menulis ayat tersebut.

Sun menyatakan rasa kesal kerana beberapa pegawai bawahannya juga turut dihukum, dan mengatakan bahawa dia berharap pemerintah boleh membersihkan namanya sebelum dia meninggal dunia. Tetapi isteri dan anaknya tidak yakin bahawa hasrat itu akan menjadi kenyataan, memandangkan segala fail dan dokumen berkenaan kes tersebut diklasifikasikan sebagai sulit dan segala usaha hingga saat itu berterusan menemui kegagalan.

Hanya beberapa bulan kemudian, dia dibebaskan atas perintah Presiden Lee Teng-hui. Sun sebelumnya telah memberitahu Lee Wen-pang bahawa impiannya yang mahu membersihkan nama baiknya itu lebih besar daripada dia mengimpikan kebebasan, tetapi sayangnya dia meninggal dunia pada 19 November 1990, iaitu 10 tahun terlalu awal sebelum dirinya dibebaskan dari segala tuduhan oleh Control Yuan (Cawangan Siasatan Kerajaan Republik China).

LAPORAN BERTINDIH

Bekas anggota Control Yuan, Tao Pai-chuan menulis dalam memoirnya pada tahun 1982, “Dari semua kes di mana saya cuba membersihkan nama seseorang, tidak ada yang lebih memerlukan keberanian berbanding kes Sun Li-jen.”

Tao adalah sebahagian daripada jawatankuasa seramai lima orang ahli yang dibentuk oleh Control Yuan pada tahun 1955 untuk melakukan siasatan bebas setelah jawatankuasa dengan seramai sembilan ahli orang-orang Chiang Kai-shek mendapati Sun bersalah atas semua tuduhan.

Menteri Jabatan Maklumat Kerajaan, Wu Nan-ju, menteri yang ketika itu dari Pejabat Maklumat Kerajaan yang tidak lagi berfungsi, menyampaikan versi rasmi peristiwa itu dalam bentuk kenyataan awam selepas kejadian itu.

“Dalang kepada kes pengintipan yang terkini, Kuo Ting-liang, adalah bekas orang bawahan Sun Li-jen yang lama. Kuo dikirim ke Taiwan untuk menggunakan hubungannya dengan Sun bagi tujuan menyusup masuk ke dalam organisasi dan menggulingkan pemerintah. Rencana kudeta Kuo ditemui oleh pihak berkuasa, dan dia telah mengakui perbuatannya. Sun bertindak menyalahkan dirinya sendiri kerana tidak menyedari perkara itu dan sejak itu dia mengundurkan diri dari menduduki jawatannya. Presiden telah menubuhkan sebuah jawatankuasa untuk menyiasat kes tersebut dengan adil.”

Jawatankuasa Chiang dianggotai oleh pemimpin tertinggi kerajaan, termasuk Naib Presiden, Chen Cheng, Menteri Keadilan, Wang Chung-hui, Menteri Pertahanan, Yu Ta-wei dan Setiausaha Umum Presiden, Chang Chun.

Laporan itu dimulakan dengan surat pengunduran diri Sun Li-jen, di mana dia sangat menyesali akan kecuaiannya yang hampir menghancurkan negara, “kejahatan yang tidak dapat ditebus dengan 100 nyawa.”

Laporan yang dikeluarkan oleh jawatankuasa siasatan seramai lima orang ahli itu tidak pernah didedahkan kepada umum sehinggalah ia diumumkan pada tahun 2001. Di dalamnya, ahli jawatankuasa menyatakan bahawa mereka melancarkan siasatan setelah menyedari sesuatu yang mencurigakan mengenai pengakuan Kuo. Tetapi mereka hanya dibenarkan berbicara dengan Sun, tetapi tidak dibenarkan berbicara dengan Kuo yang mereka sedang mengesyaki akan kesahihan mengenai pengakuannya dalam laporan itu.
Kesemua sembilan ahli jawatankuasa Chiang mendapati Sun bukan sahaja bersalah kerana kecuaian, tetapi juga mendakwa Sun telah meminta Kuo untuk membantunya merekrut dan menstruktur angkatan tent*ra rahsia, dan Kuo menggunakan kesempatan ini, bersama dengan dana yang diberikan oleh Sun, untuk meneruskan kegiatan pemberontakannya. Hasil kajian itu menyimpulkan bahawa Sun pasti tahu mengenai rancangan orang bawahannya itu dan menuduhnya melindungi pergerakan komunis.

Setelah meneliti pengakuan tersebut, jawatankuasa tersebut menyimpulkan bahawa kegiatan Kuo tidak ada unsur-unsur hasutan, turut dijelaskan bahawa dia dan Sun hanya berusaha untuk membuat perancangan menaiktaraf keberkesanan angkatan t*ntera. Ini juga menyatakan bahawa Sun tidak tahu tentang niat orang bawahannya itu untuk memberontak, dia menyangka perletakan jawatannya adalah hukuman yang sudah cukup setimpal.

Ahli jawatankuasa Tsao Chi-wen terus memperjuangkan nasib Sun yang tidak bersalah untuk beberapa tahun seterusnya, dia membuat kenyataan dalam satu forum kerajaan pada tahun 1956 bahawa Lee dianiaya hingga ters*ksa dan keseluruhan kes itu adalah direka-reka atas dasar konflik peribadi.

EMPAT PULUH ENAM TAHUN KEMUDIAN

Pengembaraan Chu Hung-yuan selama 26 tahun untuk membersihkan nama Sun Li-jen bermula ketika dia mengunjungi kediaman jeneral itu di Taichung pada bulan April 1988. Selama bertahun-tahun, sejarawan Academia Sinica itu telah menemuramah lebih dari 100 orang yang mempunyai kaitan dengan kes tersebut.

Chu menulis dalam artikel Academia Sinica Weekly bahawa penyelidikan itu memakan masa yang lama atas banyak sebab, termasuklah apabila Sun meninggal dunia setelah temuramahnya yang ke-13. Perkara ini menjadi lebih rumit setelah bekas Setiausaha Negara Amerika Syarikat, Dean Rusk memberitahu China Times bahawa Sun memang permah merancang cubaan gerakan rampasan kuasa.

Kuo, yang telah diasingkan oleh pemerintah ke Pulau Green di Australia setelah dia dibebaskan dari penjara, meninggal dunia secara misteri setelah temuramah pertamanya dengan Chu pada tahun 1991, beliau dikatakan terjatuh dari sebuah keretapi di Chungli. Kejadian ini hanya membakar lagi semangat Chu untuk mencari kebenaran.

Kejayaan mula muncul ketika Chu menemui laporan jawatankuasa siasatan lima orang yang hilang, walaupun telah ditapis dengan berat. Dia juga menyimpan rekod perubatan Kuo, sekaligus menyimpulkan bahawa Kuo diser*ng semasa berada didalam keretapi dan m*yatnya dibuang.

Chu juga turut mendapati bahawa Kuo bukanlah seorang perisik komunis, walaupun dia mungkin telah merancang untuk menggunakan kekuatannya dalam mempengaruhi dasar kerajaan. Chu juga merasa aneh apabila jenayah hasutan yang sepatutnya membawa kepada hukuman m*ti, tetapi Chiang mengubah hukuman itu kepada penjara seumur hidup.

Melalui wawancara dengan bekas anggota Komando Penjara Taiwan, Chu mendapati bahawa pemerintah menyediakan segala keperluan untuk anggota keluarga Kuo dan tidak menganggu kehidupan Kuo selagi da tinggal di Pulau Green dan terus berdiam diri.

Oleh kerana pengakuan Kuo adalah inti dari kes ini, Chu menyimpulkan bahawa keseluruhan kes itu tidak sah. Keputusan yang akhirnya menetapkan Sun Li-jen adalah didapati tidak bersalah telah dipersetujui oleh Control Yuan pada tahun 2001.

Chu terus menemu ramah orang selepas itu, dan pada tahun 2012 dia mengumumkan bahawa Kuo diperdaya hingga terpaksa mengaku salah setelah diberitahu bahawa dengan berbuat demikian dia akan menyelamatkan Sun dan Sun mungkin akan menyelamatkan dia selepas itu.

Peranan Kuo mungkin jelas, tetapi Sun lebih suram kerana kemudiannya didapati Amerika Syarikat lebih cenderung memihak kepadanya berbanding Chiang dan akan menyokongnya jika dia melancarkan gerakan rampasan kuasa – sekurang-kurangnya sehingga Per*ng Korea meletus. Tetapi sumber lain menyatakan bahawa dia hanya bertentangan dengan Chiang Ching-kuo ketika keduanya berselisih pendapat dalam ideologi ket*nteraan.

Tiada siapa yang tahu samada benarkah dia cuba melancarkan gerakan rampasan kuasa ataupun tidak. Mungkin juga kerana dia menerima latihan ketenteraan di luar negara, dia tidak mempunyai keyakinan penuh terhadap kepimpinan Chiang Kai-shek.Walau apa pun jua jawapannya dan sebesar mana pun jasa baktinya, dia tetap dianggap sebagai duri didalam daging rejim Chiang, yang akhirnya telah mentakdirkan nasibnya hingga terkurung selama 33 tahun


Apa Itu Narcissism Yang Sihat?

Newsfeed aku semalam penuh dengan perbualan topik narcissim. Aku tengok semua dok bahas sisi buruk Narcissim jer, tanpa ada seorang pun nak bincangkan sisi baik. Bahkan, mereka tak sedar bahawa dalam diri mereka, ada dos narsistik dalam mereka mengecam narcissim.

Dalam dunia ni, ada pelbagai jenis Narcissism. Kita sentiasa dengar mengenai sisi buruk Narcissism. Kalau google jer pasal Narcissism, kita akan jumpa semua benda-benda yang buruk pasal Narcissim. Page FB yang didedikasikan untuk mengutuk penghidap Narsistic Personality Disorder ini pun banyajk.

Dan lepas tu, kita kalau bertanya mengenai Narcissm ni, kita akan mengetahui betapa setiap orang disekitar kita pernah ada dakwaan bahawa mereka pernah berjumpa dengan seorang yang Narcisis. Padahal statistik menunjukkan hanya 1 dalam 100 orang sahaja, atau kira-kira 1 peratus dari populasi umum manusia menghidap Narcissistic Personality Disorder.

Narcissistic ini diambil dari nama Narcissus, dalam mitologi Yunani mengenai seorang lelaki yang ternampak pantulan dirinya dalam air kolam dan dek jatuh cinta dengan diri dia, maka dia terbuai-buai memandang wajahnya sampai akhirnya dia jatuh lemas di dalam air.

Jadi, secara ringkas, Narcissistic ni ialah perbahasan mengenai seorang yang ada kecintaan pada diri dia, kebanggaan yang meluap-luap dan seumpama dengannya.

Tapi aku tak berminat nak ulas mengenai simptom-simptom dan ciri-ciri yang dikaitkan dengan personaliti Narcissistic ini, tapi korang tahu tak sebenarnya setiap antara korang sebenarnya dibahaskan oleh psikologi memiliki dos narsisistik tersendiri?

Ye, ini yang dibahaskan oleh Bapa Psikoanalisis, Sigmund Freud yang mengatakan bahawa  narsisistik sebenarnya adalah sebahagian daripada diri manusia. Yang menjadi masalah adalah apabila sikap ini dibawa ke tahap ekstrim.

Apa yang aku faham melalui pembacaan aku, yang dimaksudkan dengan Narcissism Sihat ni adalah merujuk kepada self-esteem dan self-worth yang tinggi. Ini bermaksud seorang yang memiliki dos Narcissism Sihat memahami dan yakin dengan kebolehan dia tersendiri.

Seorang yang ada  Narcissism Sihat memahami kecantikan, kebolehan dan kebijaksanaan mereka sendiri. Kata Dr. Susan Kolod, seorang psychologist, setiap orang harus melatih dalam diri mereka untuk memiliki Narcissism Sihat.

Yelah, kalau kalian lihat orang-orang yang berjaya pada hari ini, mereka terdiri daripada orang yang percaya mengenai keupayaan mereka, yang percaya bahawa mereka ada potensi untuk berjaya dan percaya bahawa diri mereka ditakdirkan untuk sesuatu yang besar.

Tambah Susan Kolod, narcissism sihat ni adalah satu level di atas self-esteem dan self-worth. Ia adalah berkisarkan mengenai bagaimana kita merasa selesa, asyik dan gembira dengan keupayaan diri sendiri. Siap Dr Susnan Kolod petik bahawa Narcissism sihat ini boleh ditafsir dalam satu lirik lagu:

I feel pretty,
Oh, so pretty,
I feel pretty and witty and bright!
And I pity
Any girl who isn’t me tonight.

I feel charming,
Oh, so charming
It’s alarming how charming I feel!
And so pretty
That I hardly can believe I’m real.

–  “I Feel Pretty,” West Side Story

Pernah tengok orang yang berjaya yang jenis rasa low-self-esteem dan low-self-worth? Mereka merasakan diri mereka tak berkualiti, tak mampu mencapai sesuatu yang besar dan masih belum dapat mengesan keupayaan mereka. Tak… semua kisah orang yang berjaya bertentangan dengan apa yang aku gariskan kata atas.

Antara manfaat memiliki Narcissism sihat ini ini adalah jika seseorang dapat memperoleh keseronokan narsis dari kerja keras yang dilakukan dengan baik, ia dapat mengekalkan seseorang itu melalui masa-masa kekecewaan dan kegagalan, dengan itu mencegah kemungkinan seperti burnout, depression dan sebagainya.

Narcissism sihat dapat memberikan daya tahan untuk seseorang pada saat kekecewaan dan kesedihan.

Yelah, bayangkan anda merasa puas sebab berjaya menyelesaikan setiap tugasan yang sukar dalam hidup, mencapai kejayaan yang membanggakan, dan anda pula bangga dengan diri anda selepas mencapai itu.

Maka segala kesusahan, kekecewaan dan kegusaran anda hadapi ketika mencapai matlamat anda, berjaya diubati dengan perasaan sayang dan bangga dengan pencapaian anda.

Tapi berbeza dengan penghidap Narsistic Personality Disorder atau kita panggil sebagai Destructive Narcissism atau Narcissism yang menghancurkan. Perasaan keyakinan diri mereka tahap grandiose di mana tidak lagi berpaksi kepada realiti.

Perasaan yakin diri mereka berkualiti sehingga melahirkan sifat superior kepada mereka disekeliling. Tapi sikap grandiose ini tidak terhad kepada penghidap Narsistic Personality Disorder sahaja, tetapi penghidap disorder lain. Contohnya seperti antisocial personality disorder dan bipolar disorder.

Senang cerita, apabila perasaan self-esteem yang terlalu ekstrim wujud dalam diri manusia, sampai hilang empati pada orang lain, menggunakan orang lain untuk mencapai kejayaan, maka ketika itulah sikap Narcissim sudah mencapai tahap kronik dan perlu diubati.

Akhir kata, yakin dengan keupayaan diri anda, merasakan anda berkualiti dan cintakan kebolehan yang TUHAN berikan kepada anda tidak pernah salah. Yang menjadi kesalahannya ialah apabila perasaan itu sampai ke tahap ekstrim sehinggakan memberi kerosakan kepada orang disekitar anda.

RUJUKAN:

Kolod, Susan. (2016). What Is Healthy Narcissism?. Psychology Today.

Brown, Lachlan. (2018). Healthy Narcissism Vs Narcissistic Abuse: What You Need To Know. Hackspirit.

Ananya, Mandal. (2019). Healthy Narcissism.

Hartwell-Walker, Marie. (2018). Narcissistic Personality Disorder vs. Normal Narcissism. PsychCentral.


Bagaimana Piramid Dibina?

Sejak tahun-tahun kebelakangan, ramai ahli arkeologi merungkai misteri-misteri yang menyelubungi pembinaan piramid – bila, bagaimana, dengan apa, dan di mana; kesemua aspek ini diteroka dan dijawab oleh para penyelidik sekaligus meninggalkan ‘mengapa’ sebagai satu-satunya misteri yang masih berbaki.

Justeru artikel kali ini cuba meleraikan mitos-mitos dongeng yang kerapkali dikaitkan dengan proses pembinaan piramid menerusi perkongsian tentang kronologi pembuatannya secara ringkas

ANGGARAN JUMLAH TENAGA KERJA YANG TERLIBAT DALAM PEMBINAAN

Ahli-ahli arkeologi dan pakar-pakar pembinaan sejak sekian lama berbahas tentang bilangan tenaga kerja yang terlibat dalam pembinaan piramid-piramid Mesir pada era firaun Khufu, Khafre, dan Menkaure.

Kebanyakan ahli kaji Mesir Purba pada dua dekad kebelakangan menganggarkan seramai 20 000 hingga 30 000 orang yang terlibat, berdasarkan saiz ma4k4m dan tanah perkubvran yang ada di sana. Namun, Zahi Hawass pula meletakkan jumlah itu seramai 36 000 orang.

Individu pertama yang cuba membuat anggaran  dalam hal ini adalah Herodotus, yang menyatakan bahawa proses pembinaan piramid tersebut melibatkan 100 000 orang yang bekerja dalam tiga syif.

Cuma, catatan beliau ini mengandungi kesamaran; adakah setiap syif mempunyai 100 000 orang pekerja atau 33 000 orang bekerja dalam tiga syif berbeza? Sehingga kini, kita belum mampu menjelaskannya.

Seorang ahli arkeologi dari Projek Pemetaan Dataran Giza yang digerakkan oleh Institusi Oriental dari Universti Chicago dan Muzium Semitik Harvard bernama Mark Lehner mengemukakan angka berbeza.

Pasukan beliau cuba menghitung jumlah tenaga kerja yang diperlukan untuk mengangkut 340 bongkah batu pada setiap hari dan menganggarkan kira-kira 1200 orang bekerja di kuari dan 2000 orang mengangkat batu, sambil baki yang lain terlibat dalam kerja-kerja pemotongan batu dan persiapan-persiapan lain.

Melalui hasil dapatannya, beliau menyimpulkan bahawa untuk membina sebuah piramid dalam tempoh 20-40 tahun, tenaga kerja yang diperlukan secara keseluruhan berjumlah kira-kira 5000 orang. Sambil itu, Richard Redding, ketua penyelidik di Persatuan Penyelidikan Mesir Purba (AERA) pula menganggarkannya sebagai 10 000 orang. Dalam laporan yang disiarkan oleh Live Science pada tahun 2013, Redding menyatakan bahawa jumpaan tulang-tulang haiwan di Giza mengisyaratkan bahawa lembu, kambing, dan biri-biri yang dik0rbnkan di situ pada setiap hari cukup untuk memberi makan 10 000 orang pekerja.

PROSES PEMBINAAN PIRAMID

Walau seberapa ramai sekalipun pseudo-sejarahwan menyatakan frasa, “Jika ada yang menceritakan bagaimana piramid dibina, maka ceritanya itu bohong,” hakikatnya ia juga satu pembohongan.

Ramai ahli arkeologi, jurutera, dan ahli antropologi berkelulusan tinggi sedia maklum tentang bagaimana monumen agung itu dibina. Kira-kira 90% dari bongkah batu yang digunakan dalam pembinaan piramid adalah terdiri daripada batu kapur yang dilombong dari kuari yang terletak di seberang sungai, bertentangan dengan lokasi piramid.

Dakwaan kononnya tiada besi dan logam yang digunakan dalam proses pembinaan juga merupakan satu penyelewengan fakta.

Hal ini kerana ramai pihak seperti James A. Harrel, Per Storemyre, Universiti Toledo, dan ahli-ahli arkeologi dari Ohio telah menjumpai baji tembaga yang digunakan bersama takal kayu sebagai mekanikal bagi membentuk atau memotong bongkah-bongkah batu kapur.

Dijumpai juga selembar papirus di Laut Merah yang menerangkan secara terperinci bagaimana bongkah-bongkah batu yang besar itu digerakkan dengan mudah menggunakan teknologi air.

Sambil itu, papirus yang ditemui di Wadi al-Jarf pula memaklumkan bahawa batu kapur yang digunakan sebagai batu selongsong pada piramid sebenarnya diambil dari sebuah kuari yang terletak di Turah, berhampiran Kaherah moden, lalu diangkut ke Giza dengan menggunakan perahu yang berlayar selama 4 hari perjalanan.

Menurut Mark Lehner yang menyiarkan laporannya dalam jurnal Mitteilungen des Deutschen Archaologischen Instituts pada tahun 1985, kebanyakan batu yang digunakan untuk membina piramid Khufu pula diambil daripada sebuah kuari yang berbentuk seperti ladam kuda yang berlokasi betul-betul di selatan piramid,

Sesudah bongkah-bongkah batu yang diangkut dari kuari ini tiba di tapak pembinaan, buruh-buruh yang bertugas akan meletakkannya di atas sebuah kereta luncur dan pasir-pasir di hadapannya akan dibasahkan dengan air supaya daya geseran dapat dikurangkan sekaligus memudahkan proses pemindahan.

Kerja membasahkan laluan berpasir ini amat penting dalam proses pembinaan piramid hingga ia digambarkan kerapkali dalam hasil seni Mesir Purba.

Namun persoalannya, bagaimana boleh sebuah masyarakat petani seperti Mesir Purba secara tiba-tiba membangun sebagai pembina piramid yang agung?

GAGAL BERKALI-KALI, CUBA SAMPAI JADI

Kelaziman lain pseudo-sejarahwan dalam berbicara tentang topik ini adalah mereka langsung tidak memerihalkan piramid-piramid yang gagal yang hakikatnya, ia banyak memberi kefahaman kepada ahli-ahli arkeologi tentang kronologi pembinaan piramid.

Menerusi cubaan-cubaan yang gagal inilah mereka mempelajari teknik yang digunakan dalam membangunkan Piramid Giza – teknik yang hanya dikecapi oleh jurubina Mesir Purba setelah berkali-kali membuat cubaan.

Live Science pernah menyiarkan hasil penyelidikan Sir Flinders Petrie yang memerincikan betapa piramid Mesir sebenarnya berasal dari makam-makam mastaba yang berbentuk segi empat tepat, di mana tradisi pembinaannya sudah pun diamalkan sejak 5000 tahun yang lalu.

Teknik pembinaan piramid mengalami kemajuan ketara pada era pemerintahan Firaun Djoser (bermula sekitar 2630SM) yang memperlihatkan kepada kita binaan piramid enam tingkat yang dilengkapi terowong dan ruang bawah tanah.

Bentuk piramid bertingkat ini kemudian mengalami perkembangan lanjut pada era Firaun Snefru (bermula sekitar 2575SM), di mana juruteranya mencipta rekaan piramid-sebenar yang berpermukaan halus seperti yang kita ketahui pada hari ini.

Piramid pertama yang dibina oleh beliau kini dikenali sebagai piramid bengkok, memandangkan sudut kecondongan piramid diubah setelah separuh jalan. Kesilapan dalam pembinaan pertama itu kemudian diperbaiki pada piramid kedua di Dahshur yang dinamakan sebagai Piramid Merah.

Piramid ini dianggap sebagai piramid-sebenar pertama memandangkan ia mempunyai sudut yang sekata dari bahagian tapak hingga ke puncak. Segala kesilapan yang berlaku semasa era Snefru kemudian dipelajari oleh Khufu dan hasilnya dicurahkan ke dalam pembinaan Piramid Agung di Giza yang dianggap sebagai piramid batu paling besar di dunia.

RUJUKAN:

Ashley Cowie. (11 Mac 2018). Demystifying the Egyptian Pyramids with Hard Facts. Ancient Origins. https://www.ancient-origins.net/history/demystifying-egyptian-pyramids-hard-facts-009730


Rey Mysterio Pernah Membµnµh Orang

Kalau sebut nama Óscar Gutiérrez mungkin tiada siapa kenal. Tetapi itulah nama sebenar yang membawa watak Rey Mysterio dalam dunia gusti.

Ketinggian 168 sentimeter tidak menjadi penghalang buat Mysterio untuk berdepan dengan gergasi-gergasi gusti seperti Glenn “Kane” Jacobs, Kevin Nash dan Mark “The Undetaker” Calaway.

Mysterio juga pernah berdepan dengan Paul “Big Show” Wight dalam perlawanan “David vs. Goliath” satu masa dahulu.

Senang kata, Mysterio ialah harapan yang dunia gusti bukan hanya untuk ahli-ahli tinggi. Kerana beliau mempunyai sesuatu yang tiada pada Calaway, Jacobs, Nash dan Wight.

Dengan kemahiran akrobatik dan badan serba fleksibel, Mysterio mampu mempesonakan hadirin gusti.

Kunci di sebalik kejayaan dalam dunia gusti hanya ada pada pendapat hadirin.

Sebelum menjejak masuk dalam World Wrestling Entertainment (WWE), Gutiérrez beraksi di Mexico. Beliau pada tahun 1995 masuk dalam jenama ECW dibawah Paul Heyman.

Dan setahun kemudian, beliau berpindah ke WCW pula. Bersama WCW, Mysterio berdepan dengan Kevin Nash dan terpaksa membuka topeng kerana tewas dalam perlawanan. Tetapi di sinilah beliau menimba nama kerana berdepan dengan Bam Bam Bigelow dan Scott Norton.

Selepas WCW gulung tikar, Mysterio kembali ke Mexico. Tetapi sejak tahun 2002, Mysterio ialah nama yang sering dikenang dalam WWE. Lama beliau bersama jenama ini, berpisah 13 tahun kemudian kerana kontrak tidak diperbaharui (Johnson, 2015).

Kembali Ke Lucha Libre

Mysterio sudah lama ingin keluar daripada WWE. Malah semasa masih bersama WWE, beliau membuat video untuk disiarkan dalam Triplemania XXII yang merupakan sebuah rangkaian (PPV) dibawah Lucha Libre.

Pada 3 Mac 2015, Mysterio menyertai jenama ini selepas meninggalkannya pada tahun 1995 (Caldwell, 2015). Perpisahan 20 tahun ini diubati dengan sebuah perlawanan dalam PPV Rey de Reyes (Raja Segala Raja) 15 hari kemudian.

Mysterio akan bersama dengan Luis “Myzteziz” Urive dalam sebuah gandingan unik. Kedua-dua mereka ialah bekas ahli gusti WWE. Urive sebelum ini menjadi Sin Cara yang tidak begitu berjaya di Amerika Syarikat.

Kata Urive, WWE tidak membenarkan beliau bergusti dengan cara biasa dibuat semasa di Mexico (Krotchsen, 2014). Jadi di Mexico, mereka akhirnya dibenarkan buat apa sahaja.

Dan lawan mereka ialah pasukan Los Perros del Mal (terjemahan: Anjing Jahat) iaitu El Hijo del Perro Aguayo (terjemahan: Anak Lelaki Perro Aguayo) dan Pentagón Jr.

Aguayo sudah bergusti sejak umur 15 tahun lagi, bermula di Lucha Libre pada tahun 1995. Pentagón Jr. pula tidak dikenali sesiapa.

Wajah sebenar beliau pun tiada peminat tahu kerana sentiasa bertopeng entah dari bila. Namun Aguayo dan Pentagón Jr. sememangnya dua ahli gusti berpengalaman lagi layak untuk berdepan dengan Mysterio dan Urive.

Perlawanan berjalan lancar pada 18 Mac 2015 dan Mysterio/Urive menang. Dua hari kemudian, Mysterio berganding dengan Xtreme Tiger dan perlu berdepan semula dengan Aguayo (yang bersama Manik).

Mereka dikehendaki bergusti untuk mempromosikan The Cr4sh di Tijuana, Mexico. Dalam perlawanan, Mysterio menggunakan teknik gunting untuk membaling Aguayo ke tali (untuk membuat 619).

Tetapi Aguayo terkeluar daripada gelanggang. Apabila Aguayo masuk semula, Mysterio memberi dropkick yang berjaya menjatuhkan Aguayo ke tempat sepatutnya (tergantung pada tali).

Manik kemudian dijatuhkan di sebelah Aguayo. Apabila Mysterio berlari (untuk membuat 619), beliau sedar satu benda: Aguayo tidak bergerak langsung.

Rupanya Aguayo tidak sedar. Mysterio sendiri pergi tengok keadaan Aguayo dan kemudian mendapatkan pengadil.

Usaha membantu Aguayo tidak membuahkan hasil, dan beliau digegaskan ke hospital berdekatan dimana beliau disahkan men1ngg4l dunia pada usia 35 tahun.

Punca kem4t1an didapati kerana Mysterio memberi dropkick yang “melontarkan” Aguayo ke tali. Leher Aguayo patah dan menyebabkan s3r4ngan jantung disebabkan tiga tulang belakang (C1, C2 dan C3) yang r3t4k (Caldwell, 2015). Aguayo sebenarnya men1ngg4l dunia serta-merta.

Niat untuk menghiburkan penonton membawa Mysterio ke masalah undang-undang. Beliau disiasat tetapi tiada tuduhan dibuat. Aguayo dikebvm1kan d Guadalajara, dalam sebuah majlis dihadiri Mysterio sendiri.

Video kejadian:

RUJUKAN:

Caldwell, J. (2015, Mac 3). AAA news: Rey Mysterio officially joins AAA in Mexico. Pro Wrestling Torch.

Caldwell, J. (2015, Mac 25). Aguayo news: El Hijo del Perro Aguayo’s reported cause of (ditapiskan). Pro Wrestling Torch.

Johnson, m. (2015, Februari 26). Official WWE statement on Rey Mysterio. PW Insider.

Krotchsen, B. (2014, Januari 24). Released WWE star says he owned the rights to his character, says WWE (ditapiskan) him by limiting him in the ring and more. PW Insider.


MH370 – Kehilangan Yang Belum Terungkai

Tragedi, misteri, konspirasi, dan introspeksi – empat perkara ini sering menjadi fokus utama setiap kali bercerita tentang MH370. Kehilangannya benar-benar mencuri perhatian dunia. Sampaikan ia dianggap sebagai insiden paling misteri dalam sejarah penerbangan.

Betapa, sebuah pesawat Boeing 777-200 yang berukuran 63.7 meter panjang dan 60.9 meter lebar hilang bersama kesemua 227 orang penumpang dan 12 orang anak kapal – hilang tanpa jejak, tanpa bangkai, atau apa-apa. Hanya serpihan dan kenangan.

Mengimbau kembali kejadian, pesawat terbabit berlepas dari KLIA pada jam 12.41 pagi tanggal 8 Mac 2014 dan dijadualkan mendarat di Beijing pada jam 6.30 pagi hari sama. Sepanjang 60 minit pertama penerbangan, tiada sebarang masalah ditunjukkan.

Ketua juruterbang, Kapten Zaharie Ahmad Shah (53 tahun) malah sempat memberikan mesej kepada KL ATSC (Pusat Kawalan Trafik Udara Kuala Lumpur) pada jam 1.19 pagi. Pesanannya serba ringkas, sekadar mengucapkan “Selamat malam, Malaysia 370.”

Tiada siapa menyangka yang itu adalah pesanan terakhir daripadanya. Kerana sebelas minit kemudian (jam 1.30 pagi), pesawat tersebut hilang dari radar DCA (Jabatan Penerbangan Awam Malaysia).

Ketika itu, MH370 sedang menyeberangi Laut China Selatan dan bakal memasuki ruang udara selatan Vietnam. Usaha mencari dan menyelamat (save and rescue; SAR) lantas digerakkan – pada hari dan tarikh itu juga. Lokasi pencarian adalah di Laut China Selatan.

Sehari kemudian, Tentera Udara Diraja Malaysia (TUDM) tampil bersama berita baru. Katanya, MH370 didapati melencong ke selatan Pulau Pinang sebelum menuju ke Laut Andaman. Justeru, kawasan pencarian pun diperluas hingga ke Selat Melaka. Usaha awal ini turut melibatkan Singapura, Vietnam, Indonesia, China dan Amerika Syarikat.

Seminggu kemudian, pada 15 Mac, operasi SAR dipergiat sehingga melibatkan 26 buah negara – masing-masing dengan anggota dan aset tersendiri merangkumi kapal terbang, kapal selam, dan satelit.  Amerika Syarikat misalnya menghantar Armada Ketujuh Tentera Laut ke Selat Melaka.

Dianggarkan, kos pencarian pada bulan pertama sahaja mencecah $44 juta. Ini belum termasuk beberapa kos lain seperti penginapan kakitangan dan biaya pasukan penganalisa.

Sememangnya, pencarian MH370 yang berlangsung selama 1,046 hari – dari 2014 hingga 2017 – meliputi kawasan seluas 120,000 km persegi adalah antara yang tertinggi dalam sejarah. Iaitu kira-kira $200 juta. Ia memang satu nilai yang tinggi. Tetapi untuk merungkai misteri melibatkan 239 nyawa manusia, ia sama sekali jauh daripada mahal.

Pada tanggal 24 Mac 2014, Perdana Menteri Datuk Seri Najib Tun Razak mengumumkan yang MH370 berkemungkinan besar terhempas. Lokasinya di selatan Lautan Hindi dan ia meragut kesemua penumpang.

Hal ini mendorong usaha pencarian untuk bertumpu di sana. Kali ini, operasi diketuai oleh Australia menerusi Pusat Penyelarasan Agensi Bersama (JACC) dengan fokus utama adalah mencari lokasi kotak hitam pesawat. Isyarat ping memang sempat dikesan. Kali pertama oleh kapal Haixun 01 milik China dan kali kedua oleh Kapal Pertahanan Australia (ADV). Cuma, pencarian sepanjang tahun itu gagal menemukan apa-apa.

Hanya pada 2015 dan 2016, barulah sinar harapan menyala. Ini apabila bahagian sayap (flaperon) sepanjang 2.7 meter milik MH370 dijumpai di Pulau Reunion – berjarak 5,787 km dari Malaysia – pada 29 Jun 2015. Begitu juga dengan serpihan kabin dan kepingan sayap pesawat yang masing-masing dijumpai di Pulau Rodrigues (Mauritius) dan Pulau Pemba (Tanzania) setahun kemudian.

Bukti-bukti ini menguatkan kenyataan bahawa pesawat tersebut terhempas dan bersemadi di Lautan Hindi.

Cuma pada Januari 2017, atas persetujuan antara ketiga-tiga negara (Malaysia, Australia dan China), operasi pencarian dihentikan. Kontrak pencarian yang dimeterai dengan syarikat Ocean Infinity pada Januari 2018 pun hanya dikekalkan selama lima bulan, iaitu sehingga 28 Mei. Itu adalah kali terakhir usaha mencari pesawat MH370 dilakukan.

Setelah itu, kisah MH370 ‘ditamatkan’ dengan pembentangan laporan akhir oleh badan penyiasatan Pertubuhan Penerbangan Awam Antarabangsa (ICAO) pada Julai 2018. Laporan ini memang panjang, menyentuh tentang tujuh perkara hingga diiktiraf oleh tujuh agensi dunia.

Tetapi, tidak satu pun daripada tujuh perkara itu menyentuh tentang apa yang sebenarnya terjadi. Ini kerana maklumat yang direkodkan oleh Alat Perakam Data Penerbangan, Alat Perakam Suara Kokpit, dan peranti rakaman lain pada pesawat tidak dapat diakses – semuanya gagal dijumpai.

Justeru memetik ketua penyiasat Datuk Kok Soo Chon, laporan yang dibentangkan oleh ICAO sama sekali bukanlah laporan akhir. Kerana selagi bangkai pesawat tidak ditemukan, selagi itu ruang masih terbuka untuk mencari jawapan.

Anda sedang membaca sekadar kronologi ringkas MH370 dan MH17. Kalau anda berminat nak mendalami lebih dalam mengenai peristiwa ini, kami nak cadangkan pembelian buku terbaru kami, PENERBANGAN TERAKHIR: MH370 dan MH17 yang ditulis oleh Dato’ Sri Azharuddin Abdul Rahman yang merupakan mantan Ketua Pengarah Jabatan Penerbangan Awam Malaysia (DCA) yang terlibat sendiri dalam penyiasatan kedua-dua kes ini. Beli di: http://bit.ly/penerbanganterakhir

RUJUKAN:

Abbas, Moustapha. (2020, 8 March). Mengingati 6 Tahun Kehilangan MH370. The Patriots

Astro Awani. (2015, 30 January). Perjalanan MH370: Kehilangan, tangisan dan rahsia di sebaliknya.

Astro Awani. (2017, 17 January). Kronologi kehilangan MH370 sejak 2014 hingga 2017.

Wardell, Jane. (2014, 8 April). Search for MH370 to be most expensive in aviation history. Reuters.


Belut Sebagai Bayaran Sewa Di Zaman Pertengahan?

Pada zaman dahulu, semua tamadun dan negara mempunyai kaedah tersendiri setiap kali menjalankan transaksi kewangan walaupun dianggap pelik dalam konteks moden.

Di England terutama pada Zaman Pertengahan, satu kaedah bayaran amat popular dalam kalangan rakyat setiap kali berurusan ialah belut. Ya, BELUT!

Pada zaman tersebut, duit syiling sudah banyak digunakan tetapi bagi tuan-tuan tanah, mereka bersedia menerima pelbagai bentuk bayaran daripada penduduk seperti ale, telur, gandum dan belut.

Belut amat banyak di sungai-sungai England sehingga membentuk 25-30% daripada keseluruhan populasi ikan di sungai-sungai negara itu. Justeru, para nelayan akan menangkapnya dengan jaring atau lembing dengan empangan di kawasan kilang bijirin merupakan lubuk biasa mereka.

Berikutan banyaknya belut ketika itu, para bangsawan juga tidak mahu ketinggalan mendapatkannya.

Berdasarkan tinjauan Domesday yang dibuat pada tahun 1086, bayaran sewa dalam bentuk belut jauh lebih banyak berbanding sewa dalam bentuk jagung.

Bayaran sewa terbesar dibuat oleh perkampungan Harmston di Lincolnshire kepada Earl Hugh of Chester iaitu sebanyak 75,000 ekor belut setiap tahun.

Bagi tuan-tuan tanah, belut bukan sekadar hidangan pada waktu makan. Malah, ia juga digunakan sebagai cara menyelesaikan hutang mereka dan contoh paling mudah membabitkan pendeta-pendeta gereja Ramsey.

Penyewa-penyewa tanah berhutang dengan mereka lebih 70,000 ekor belut sebagai bayaran sewa dan sebahagian daripada bayaran ini kemudiannya digunakan untuk menyelesaikan hutang mereka.

Namun untuk menjadikan belut sebagai alat transaksi kewangan, bukan bermakna menerima bulat-bulat belut hidup atau baru mati selepas ditangkap ya.

Belut akan diproses terlebih dahulu sama ada menerusi kaedah pengeringan atau penyalaian. Ianya bukan saja memudahkan urusan membawa belut semasa membuat bayaran tetapi memudahkan usaha menyimpan selepas bayaran diterima.

Kebanyakan belut ditangkap pada musim luruh memandangkan pada ketika itu merupakan musim ia bermigrasi ke hilir sungai.

Justeru, ia dianggap masa terbaik untuk melakukannya kerana bayaran sewa yang perlu dibayar penduduk kepada tuan tanah ialah pada permulaan Lent sama ada pada akhir musim sejuk atau awal musim bunga.

Belut menjadi pilihan pada tempoh ini kerana larangan pengambilan daging merah yang disifatkan boleh menaikkan nafsu seksual.

Lantaran itu, pihak gereja mengingatkan orang ramai pada ketika itu bahawa keinginan nafsu sebegini perlu dikawal terutama pasangan suami isteri. Bagaimanapun, pengambilan belut dibenarkan atas alasan ia tidak menaikkan nafsu.

Bagi ramai orang pada ketika itu, belut dianggap pilihan terbaik kerana sentiasa ada dan disangka boleh membiak sendiri tanpa pasangan.

Idea tanggapan ini sudah lama wujud sejak era cendekiawan Yunani, Aristotle dan ia timbul kerana salah faham kitaran hidup belut yang dianggap misteri.

Belut membiak di kawasan Lautan Atlantik seperti Laut Sargasso sebelum bermigrasi ke daratan dan menuju ke kawasan hulu sungai sebagai ikan kecil yang dipanggil elver.

Dari situ, ia akan membesar dan tinggal di hulu sungai selama sedekad sebelum kembali ke laut untuk membiak dan mati.

Kegagalan Aristotle mengaitkannya dengan elver mendorong beliau membuat teori ikan ini muncul secara tiba-tiba dari lumpur.

Sejak itu, teorinya disebarkan lagi oleh penulis dan cendekiawan lain seperti Pliny the Elder dan Athenaeus. Teori ini terus bertahan sehingga abad ke-16.

Satu sebab teori ini tercetus ialah belut hanya mempunyai ovari dan testis pada akhir riwayat mereka sebelum bertolak kembali ke laut. Aristotle bukan satu-satunya cendekiawan yang gagal mencari organ pembiakan belut.

Pencarian ovari belut hanya berakhir pada tahun 1777 menerusi penemuan dibuat seorang cendekiawan Itali bernama Carlo Mondini. Manakala pencarian testis belut pula hanya diselesaikan 120 tahun kemudian.

Selepas abad ke-13, kutipan sewa belut masih mendapat sambutan di sebalik pengenalan bentuk bayaran baru sewa.

Namun semua itu berubah apabila pandemik wabak bubonik yang dikenali sebagai Black Death menyerang Eropah pada abad ke-14 sekaligus membawa perubahan dari segi wang dan makanan sesebuah negara.

Selepas tahun 1349, daging merah semakin mudah didapati oleh orang ramai sekaligus mengakibatkan penurunan permintaan terhadap belut. Pada masa sama, pengurangan populasi akibat Black Death mendorong lebih banyak wang dalam pasaran.

Sejak itu, permintaan sewa belut terus merosot dan menjelang abad ke-16, sewa belut hilang ditelan zaman.

Artikel turut boleh dibaca dilaman kewangan dan ekonomi kami, The Outlook.